Departament de Política Territorial i Obres Públiques
La Llei 12/1987, de 28 de maig, de regulació del transport de viatgers per carretera mitjançant vehicles de motor, va representar una renovació molt significativa del marc jurídic regulador del transport de viatgers per carretera a Catalunya, que requereix ara el seu desplegament mitjançant la norma reglamentària corresponent.
La Llei de transport de viatgers ja va ser objecte de desplegament reglamentari mitjançant el Decret 57/1989, de 24 de febrer, pel qual es regula el règim jurídic d'atorgament i de modificació de les concessions de serveis públics regulars de transport de viatgers per carretera de caràcter lineal, norma que ha constituït un instrument de gran utilitat i eficàcia sobretot pel que fa a l'agilitació administrativa en la modificació de les condicions que comporten una millora en la prestació dels serveis.
Ara cal, un cop recollits el contingut i l'experiència de l'aplicació del Decret esmentat, consolidar en tot el seu detall i d'una manera integrada i global l'ordenació del transport de viatgers en l'àmbit territorial de Catalunya, i es pretén que el Reglament, independentment del seu caràcter executiu, sigui operatiu en ell mateix per als diferents agents aplicadors de la norma.
El Reglament, que bàsicament segueix en la seva sistemàtica, la pròpia estructura de la llei, no ha tractat les matèries que no exigeixen un desplegament reglamentari específic, i ha abordat en profunditat altres aspectes que requereixen una regulació més detallada.
Seguint les prescripcions del text legal que desplega, el Reglament preveu el manteniment dels actuals sistemes d'explotació mitjançant concessions lineals que han estat objecte d'un tractament exhaustiu, tant pel que fa al procediment per al seu atorgament com a la seva explotació, tenint sempre present l'objectiu d'assolir un servei públic que garanteixi les prestacions necessàries a l'usuari, tant pel que fa a la freqüència com a la seguretat i al confort del servei.
Alhora s'ofereix l'oportunitat que, juntament amb aquest sistema tradicional, puguin establir-se concessions de caràcter territorial o zonal.
Les zones de transport es conceben en el text reglamentari com a unitats funcionals en el si de les quals, per mitjà d'un pla d'explotació unitari dels diversos serveis de transport de viatgers d'una àrea del territori, es pretén assolir el màxim nivell de satisfacció de les necessitats dels usuaris mitjançant la major racionalització dels recursos humans i materials de les empreses de transport.
La iniciativa per a l'establiment de les concessions zonals s'ha previst que pugui sorgir dels mateixos transportistes o bé de l'Administració de transports, i s'ha articulat de manera que la seva implantació obtingui el màxim consens de totes les parts afectades.
Per la mateixa concepció de les concessions zonals, en aquest tipus de concessió s'ha establert una gran flexibilitat en les condicions d'explotació per tal d'assolir un aprofitament més racional dels recursos disponibles.
El Reglament preveu també la regulació dels serveis urbans garantint l'àmbit competencial propi dels municipis sens perjudici de la coordinació necessària amb els serveis interurbans, i dedica un títol a regular els serveis discrecionals, on fa distinció entre els que es realitzen amb vehicles de més de nou places i els prestats amb els denominats "vehicles lleugers", que requereixen un tractament diferenciat en funció de les seves pròpies característiques.
El Reglament destina dos capítols a regular els transports turístics i els transports privats i també dedica una atenció específica al tractament del règim tarifari, configurant-lo amb la flexibilitat necessària per fomentar la qualitat dels serveis.
Les estacions de viatgers són també objecte d'una atenció destacada en el Reglament que recull i sistematitza en el capítol corresponent la llarga experiència acumulada per la Direcció General de Transports en matèria d'establiment i gestió d'aquestes instal·lacions.
Finalment, el Reglament es refereix a la inspecció, les infraccions i les sancions amb una adequació estricta a les previsions de la Llei 12/1987, de 28 de maig, per tal d'assegurar la seguretat jurídica necessària als administrats en una qüestió que incideix d'una manera especial en l'àmbit dels drets personals i patrimonials.
Per tot això, i de conformitat amb el dictamen de la Comissió Jurídica Assessora,
S'aprova el Reglament de la Llei de regulació del transport de viatgers per carretera mitjançant vehicles de motor, el qual s'adjunta com a annex al present Decret.
Els concessionaris actuals de serveis regulars de transport de viatgers de competència de la Generalitat de Catalunya els itineraris dels quals transcorrin totalment o parcial per zones del territori que, d'acord amb el que estableix la Llei 12/1987, de 28 de maig, tenen la consideració d'àmbit urbà a l'efecte de transport podran continuar la seva prestació en les mateixes condicions actuals.
La competència per a l'atorgament de les autoritzacions que preveu l'article 131.3 del present Reglament correspondrà a l'Entitat Metropolitana del Transport en el seu àmbit territorial d'actuació, de conformitat amb el que disposa la Llei 7/1987, de 4 d'abril.
El transport sanitari que transcorre íntegrament pel territori de Catalunya es regeix per la Llei 12/1987, de 28 de maig, per les disposicions del present Reglament que per la seva naturalesa li són aplicables, i pel Decret 182/1990, de 3 de juliol.
En exercici de l'habilitació continguda en la disposició addicional 1 de la Llei 12/1987, de 28 de maig, s'actualitza la quantia màxima de les sancions pecuniàries establertes a l'esmentada Llei, en la forma prevista en el present Reglament.
Els preceptes d'aquest Reglament s'aplicaran a tots els expedients en curs, pel que fa als tràmits que s'hagin d'efectuar a partir de la seva entrada en vigor.
Els serveis discrecionals consolidats amb reiteració d'itinerari per al transport d'escolars o de treballadors autoritzats amb anterioritat a l'entrada en vigor del present Reglament els podran continuar prestant els seus titulars sense que els sigui aplicable el que disposa l'article 122, llevat del cas que, amb motiu de la seva renovació, les condicions de prestació experimentin una modificació substancial, objectiva o subjectiva.
Queden derogats el Decret 313/1983, de 10 de juny; el Decret 68/1984, de 9 de març; el Decret 43/1985, de 31 de gener; el Decret 201/1985, de 13 de juny; el Decret 76/1988, de 10 de març; el Decret 57/1989, de 24 de febrer, i la resta de disposicions del mateix rang o inferior dictades per la Generalitat que s'oposin al que estableix el present Reglament o el contradiguin.
Es faculta el conseller de Política Territorial i Obres Públiques per dictar les disposicions que calguin per al desplegament i l'aplicació del present Reglament.
El present Reglament entrarà en vigor l'endemà de la seva publicació al Diari Oficial de la Generalitat de Catalunya.
De conformitat amb el que preveu la disposició addicional 1a de la Llei 12/1987, de 28 de maig, el Consell Executiu, a proposta del conseller de Política Territorial i Obres Públiques, podrà adaptar mitjançant decret la quantia màxima de les sancions pecuniàries que estableix el present Reglament a l'evolució de les circumstàncies sòcio-econòmiques, d'acord amb l'índex general de preus ponderat a l'engròs, publicat per l'Institut Català d'Estadística.
Barcelona, 21 de desembre de 1990
de regulació del transport de viatgers per carretera mitjançant vehicles de motor.
Serveis regulars interurbans de caràcter lineal i zonal
Els serveis regulars interurbans són els que transcorren totalment o parcialment fora de l'àmbit urbà definit a l'article 29 de la Llei 12/1987, de 28 de maig, i es presten de conformitat amb uns itineraris lineals o unes xarxes zonals i amb calendari i horari prefixats.
En qualsevol cas, estan adreçats a satisfer una demanda general i són utilitzables per qualsevol persona que compleixi les condicions reglamentàries establertes.
Els serveis regulars interurbans poden adoptar alguna de les següents modalitats:
a) Líneal: quan el servei es presta per un itinerari i d'acord amb un calendari i horari prefixats, ja sigui amb caràcter permanent, tant per atendre necessitats de caràcter estable com per atendre trànsits de caràcter excepcional o cojuntural, de forma continuada durant períodes de temps de durada limitada o de forma discontínua però periòdica al llarg de l'any.
b) Zonal: quan el servei es presta en àrees o zones del territori delimitades prèviament, d'acord amb un Pla d'explotació i amb les condicions mínimes que assenyali la concessió.
Els serveis lineals, al seu torn, es classifiquen en:
a) Lineals-interzonals: quan el servei es presta per un itinerari que no es troba íntegrament comprès en una zona de transports.
b) Lineals-zonals: quan el servei es presta per un itinerari que discorre íntegrament dins d'una sola zona de transports.
4.1 Els serveis regulars interurbans són serveis públics de titularitat de la Generalitat de Catalunya, que es presten, amb caràcter general, en règim de concessió administrativa.
4.2 El règim jurídic aplicable és el propi de la contractació administrativa de la Generalitat, amb les especialitats derivades de la Llei 12/1987, de 28 de maig, el present Reglament i les normes que els despleguen.
4.3 L'òrgan competent per a l'atorgament de les concessions és el conseller de Política Territorial i Obres Públiques.
Podran ser concessionaris de serveis regulars interurbans tant lineals com zonals les persones físiques i jurídiques que compleixin les condicions següents:
a) Tenir la nacionalitat espanyola o la d'un país estranger en el qual, en virtut del que estableixen els tractats o els convenis internacionals subscrits per l'Estat espanyol, no sigui exigible aquest requisit.
b) Acreditar les condicions necessàries d'aptitud professional, honorabilitat i capacitat econòmica, de conformitat amb la legislació aplicable.
c) Complir les obligacions de caràcter fiscal, laboral i social exigides per la legislació vigent.
6.1 No s'atorgaran noves concessions de serveis lineals quan comportin reiteració d'uns altres ja existents, sens perjudici d'allò que preveu l'article 9 del present Reglament.
6.2 Es considerarà que existeix reiteració quan el trànsit de viatgers entre les poblacions que hagi d'incloure el servei ja es trobi suficientment atès amb els serveis existents.
6.3 A l'efecte d'apreciar la suficiència dels serveis existents per atendre adequadament el trànsit de viatgers, la Direcció General de Transports prendrà en consideració les circumstàncies següents:
a) La capacitat econòmica de l'empresa o empreses concessionàries existents que hauran d'assegurar una gestió adequada dels serveis i hauran de permetre assumir l'augment progressiu de trànsit de viatgers.
b) El nombre i el tipus d'expedients sancionadors incoats i resolts per incompliment de les condicions de la concessió relatius a insuficiències en la prestació dels serveis existents.
c) La coincidència d'itinerari entre els serveis existents i el sol·licitat.
d) Qualsevol altra circumstància de naturalesa anàloga a les anteriors que, segons el criteri de la Direcció General de Transports, impliqui la no-procedència de l'atorgament d'una nova concessió.
6.4 No serà procedent tampoc l'establiment de nous serveis quan, tot i que no existeixi una coincidència absoluta dels trànsits previstos en els mateixos serveis amb els d'altres serveis preexistents, es prevegi que els nous serveis hagin de realitzar trànsits que tinguin el seu origen o destinació en altres nuclis que per la seva proximitat als anteriors i pel seu nombre d'habitants, impliquin atendre demandes de transport substancialment coincidents.
7.1 L'Administració establirà en els serveis en què es produeixin coincidències de trànsit amb altres les mesures necessàries per coordinar i harmonitzar les condicions de prestació d'aquests amb la finalitat d'impedir competències deslleials o pertorbadores.
7.2 A aquest efecte es podrà determinar, en relació amb els trànsits afectats, condicions diferents de les que regeixin per a la resta dels trànsits concessionals.
Podran concedir-se nous serveis regulars que coincideixin totalment o parcialment amb els del ferrocarril, sense perjudici del que disposa l'article 43.2 de la Llei 12/1987, sempre que la companyia ferroviària afectada no demostri suficientment que el nou servei ha de comportar una disminució no justificada del trànsit ferroviari, i que el servei per ferrocarril, en les condicions en què es presta, serveix de forma eficaç al trànsit de viatgers entre les poblacions afectades.
9.1 Els trànsits de cada servei estaran determinats per la relació de localitats o nuclis de població diferenciats en els quals els vehicles hagin d'efectuar parada fixa per recollir i/o deixar viatgers.
9.2 Els nous serveis que siguin creats no podran atendre trànsits que es trobin ja suficientment atesos per d'altres serveis regulars preexistents, d'acord amb el que preveu l'article 6.
9.3 Únicament es tindran en compte, a efectes de l'apreciació de la coincidència de trànsits, les parades fixes del servei preexistents entre les quals efectivament es desenvolupi transport en el moment que s'iniciï la tramitació del nou servei.
9.4 Quan els trànsits entre les mateixes localitats puguin realitzar-se per itineraris o infrastructures diferents, ja sigui com a conseqüència de modificacions a la xarxa viària o que tinguin caràcter preexistent, s'entendrà que es tracta de trànsits coincidents, llevat que els trànsits parcials intermedis justifiquin la creació de serveis diferenciats o la utilització del nou itinerari impliqui la creació d'un servei significativament diferent i no existeixi una competència improcedent entre ambdós serveis, sens perjudici de l'establiment de les prohibicions de trànsit corresponent.
9.5 L'Administració podrà, en tot cas, modificar l'itinerari dels serveis existents quan n'hi hagi dos o més de possibles, i determinar la prestació simultània del servei per més d'un d'ells, de conformitat amb el que preveu l'article 57.
9.6 El Departament de Política Territorial i Obres Públiques podrà establir regles generals per objectivar l'apreciació del caràcter qualitativament diferent dels serveis a què es refereix aquest article.
Sens perjudici del que disposa l'article anterior, podran autoritzar-se trànsits coincidents amb els altres serveis preexistents en els supòsits següents:
a) Quan el servei hagi de prestar-se en la zona d'influència de nuclis urbans de més de 50.000 habitants de població de dret, fins a les distàncies màximes següents amidades en línia recta des del centre dels nuclis citats:
Poblacions de més d'un milió d'habitants: 30 km.
Poblacions d'entre 150.000 i 1.000.000 d'habitants: 20 km.
Poblacions d'entre 50.000 i 150.000 habitants: 10 km.
La determinació a aquest efecte del centre del nucli urbà correspondrà a la Direcció General de Transports.
No obstant això, el Departament de Política Territorial i Obres Públiques, amb l'informe previ de la Comissió de Transports de Catalunya, podrà establir en relació amb poblacions concretes distàncies diferents de les que resultarien de l'aplicació de les anteriors regles generals.
En qualsevol cas, s'haurà de justificar en l'expedient la procedència de l'establiment del trànsit coincident de què es tracti.
b) Quan, en el cas que siguin insuficients les expedicions realitzades pel servei regular preexistent per atendre degudament les noves necessitats sorgides, el titular d'aquell, davant el requeriment de l'Administració perquè dugui a terme les modificacions precises, no hagi manifestat en el termini d'un mes el seu interès a atendre-les, i l'Administració no decideixi imposar-les amb caràcter forçós.
11.1 Les concessions de serveis regulars interurbans s'han d'atorgar per un període de temps determinat, que ha de ser:
a) En les de serveis lineals interzonals, no inferior a quinze anys ni superior a vint-i-cinc.
b) En les de serveis lineals zonals, no inferior a deu anys ni superior a quinze.
c) En les de serveis zonals, no inferior a quinze anys ni superior a vint-i-cinc.
11.2 La determinació del termini concret de vigència de cada concessió tindrà lloc en el títol concessional, d'acord amb les característiques peculiars de cada servei i amb els terminis d'amortització dels vehicles i instal·lacions adscrites si escau.
12.1 El termini de les concessions fixat inicialment podrà ser objecte de pròrroga per part del Departament de Política Territorial i Obres Públiques si concorren les circumstàncies que van motivar-ne l'atorgament, particularment el manteniment de la necessitat del servei i la concurrència en el concessionari de les condicions que exigeix la legislació de transports, i la prestació satisfactòria del servei durant el termini inicial, avaluable d'acord amb dades objectives.
12.2 En cap cas el termini total de la concessió amb inclusió de les pròrrogues no pot excedir els noranta-nou anys.
13.1 El concessionari ha de sol·licitar la pròrroga de la concessió amb una antelació mínima de dotze mesos a la data de finalització del termini inicial, o de les pròrrogues successives.
13.2 L'atorgament de pròrrogues de les concessions requerirà de forma preceptiva el coneixement i l'informe previs de la Comissió de Transports de Catalunya.
13.3 Quan finalitzi el termini concessional sense que l'Administració s'hagi pronunciat sobre l'atorgament de la pròrroga, aquesta s'entendrà atorgada per un període igual al termini inicial, sens perjudici del límit màxim fixat en la legislació de contractació administrativa.
14.1 Les concessions de serveis regulars interurbans de transport de viatgers per carretera poden ser transferides a les persones físiques o jurídiques que reuneixin les condicions necessàries per al seu atorgament.
En aquest cas se n'esdevé titular sense concurs públic.
14.2 La transferència de les concessions requereix l'autorització prèvia de la Direcció General de Transports i la posterior formalització de la transmissió en escriptura pública.
Les sol·licituds es formularan subscrites per ambdues parts, i s'hi farà constar l'acceptació, per part del cessionari, del conjunt de drets i deures derivats de la concessió i de les obligacions contretes pel cedent com a concessionari del servei.
14.3 La transferència només podrà ser autoritzada si han transcorregut tres anys des de la data d'inauguració del servei.
La transferència de les concessions comportarà la dels mitjans materials adscrits en el seu cas, o l'adscripció d'altres que, segons el criteri de l'Administració, els substitueixin satisfactòriament, i la subrogació del cessionari en la titularitat de les fiances i garanties econòmiques de la concessió.
16.1 El termini de la concessió objecte de transferència serà el que resti per transcórrer del fixat inicialment, incloses les pròrrogues atorgades.
16.2 El canvi de titularitat de la concessió tindrà efecte des de la seva publicació al Diari Oficial de la Generalitat de Catalunya, que tindrà lloc un cop els sol·licitants hagin complert els requisits exigits en l'autorització.
Les despeses de publicació aniran a càrrec del cessionari.
17.1 En els supòsits de mort de l'empresari individual o d'extinció de la persona jurídica concessionària, els hereus o l'empresa que se subrogui en els drets i obligacions de l'anterior, o bé els treballadors, podran sol·licitar la transferència de la concessió en el termini d'un any comptador des de la data de defunció o d'extinció de l'empresa, segons el cas.
17.2 En aquest termini, els interessats hauran de presentar davant la Direcció General de Transports la documentació necessària acreditativa dels seus drets i del compliment de les condicions necessàries per a l'atorgament de la concessió previstes a l'article 5.
17.3 La representació dels treballadors, a l'efecte del present article, quedarà acreditada mitjançant la constitució d'una persona jurídica -sota la forma de cooperativa, societat anònima laboral o d'una altra figura adient- en la qual es trobin integrats la majoria dels treballadors en actiu en el moment de la defunció del concessionari individual o de l'extinció de l'empresa concessionària, que assumeixi íntegrament el conjunt de drets i obligacions de l'anterior titular.
Les concessions s'extingeixen per les causes següents:
a) El compliment del termini pel qual s'han atorgat i de les seves pròrrogues.
b) La declaració de caducitat del servei.
c) La mort de l'empresari individual quan els hereus o bé els treballadors de l'empresa concessionària no sol·licitin la transmissió d'acord amb el que preveu l'article 17.
d) L'extinció de la persona jurídica gestora del servei si l'empresa successora o bé els treballadors de l'empresa extingida no en sol·liciten la transmissió d'acord amb el que preveu l'article 17.
e) La fallida o la suspensió de pagaments del concessionari, quan impossibilitin la prestació del servei. f) El rescat del servei per l'Administració.
g) La supressió del servei per raons d'interès públic, mitjançant la indemnització que correspongui.
h) La renúncia del concessionari, acceptada per l'Administració.
i) El mutu acord entre l'Administració i el concessionari.
j) La pèrdua d'algun dels requisits que estableix l'article 5.
k) La unificació amb un altra o altres concessions.
l) Les que s'estableixin expressament en la concessió.
Quan finalitzi el termini de la concessió, incloses les pròrrogues atorgades, el servei revertirà a l'Administració i quedaran a favor del concessionari sortint els béns i les instal·lacions que aquell hagi aportat per a l'explotació del servei.
L'Administració podrà declarar la caducitat de la concessió en els supòsits següents:
a) No haver iniciat l'explotació del servei en el termini que estableix l'article 45.2, llevat que no hagi estat possible per causes no imputables al concessionari.
b) L'abandonament total o parcial del servei sense causa justificada.
Es considera abandonament del servei la interrupció en la prestació durant més de deu dies seguits, quinze no consecutius en el transcurs d'un mes o trenta no consecutius en el transcurs d'un any.
A l'efecte del present apartat, es consideren causes justificades la vaga, el tancament patronal autoritzat legalment i qualsevol altra circumstància anàloga que impedeixi a l'empresari la prestació del servei.
c) L'incompliment greu de les condicions essencials de la concessió.
Es considera que existeix incompliment greu de les condicions essencials de la concessió quan el concessionari hagi estat sancionat mitjançant resolució definitiva en la via administrativa per tres o més infraccions de caràcter molt greu o set de caràcter greu en els dotze mesos anteriors, per incompliment de les condicions concessionals relatives a l'itinerari, prohibicions de trànsit, calendari, expedicions i horari, tarifes i condicions del material mòbil.
21.1 La declaració de caducitat i la consegüent extinció de la concessió requeriran la tramitació d'un expedient contradictori amb caràcter sumari, que s'iniciarà amb la formulació per part del Servei Territorial competent i a instància de la Direcció General de Transports, del plec de càrrecs al concessionari, que disposarà del termini de trenta dies per al·legar tot el que estimi adient en defensa del seu dret.
21.2 La Direcció General de Transports podrà, en vista de les actuacions practicades, arxivar l'expedient o proposar al conseller del Departament de Política Territorial i Obres Públiques la declaració de caducitat, que requerirà l'informe previ de la Comissió de Transports de Catalunya i, si escau, de la Comissió Jurídica Assessora.
21.3 La declaració de caducitat comportarà la inhabilitació, per un termini màxim de cinc anys, per sol·licitar una nova concessió.
22.1 La mort de l'empresari individual i l'extinció de la persona jurídica concessionària comportaran l'extinció de la concessió, llevat que els hereus i l'empresa successora, respectivament, o els treballadors, en sol·licitin la transmissió de conformitat amb el que preveu l'article 17 del present Reglament.
22.2 En aquests supòsits, l'Administració, quan ho consideri necessari per a l'interès públic, podrà assegurar la continuïtat en la prestació del servei fent ús, si s'escau, de les instal·lacions i material adscrits a la concessió o de les garanties prestades en substitució d'aquests elements.
23.1 El conseller de Política Territorial i Obres Públiques pot acordar la supressió del servei, per raons d'interès públic, amb l'informe previ de la Comissió de Transports de Catalunya.
23.2 La indemnització corresponent es fixarà atenent els terminis d'amortització dels béns adscrits a la concessió i al període de temps que li resti de vigència.
24.1 El titular del Departament de Política Territorial i Obres Públiques pot acordar el rescat de la concessió abans que es compleixi el termini pel qual ha estat atorgada, si ho considera convenient per raons d'interès públic, amb l'informe previ de la Comissió de Transports de Catalunya.
24.2 En el supòsit de rescat, la indemnització que pugui correspondre es fixarà atenent els terminis d'amortització dels béns en el seu cas adscrits a la concessió, i al període de temps que li resti de vigència.
25.1 El concessionari pot renunciar a la concessió per motiu de dèficit en l'explotació o per altres circumstàncies degudament justificades.
25.2 La sol·licitud de renúncia caldrà formular-la amb una antelació mínima de dotze mesos a la data de cessació efectiva prevista del servei.
25.3 La renúncia del concessionari requerirà, en tot cas, l'acceptació expressa per part de l'Administració, la qual s'entendrà atorgada si transcorren trenta dies des de la finalització del termini abans esmentat.
26.1 En els supòsits de rescat, renúncia o caducitat, l'Administració, llevat que decideixi la supressió del servei o n'assumeixi la gestió directa, podrà convocar un nou concurs públic per a l'atorgament de la concessió.
Mentrestant, podrà adoptar les mesures necessàries per a la continuació del servei.
26.2 En el supòsit que, als efectes que preveu l'apartat anterior, l'Administració fes ús dels mitjans personals i/o materials amb els quals s'hagi prestat el servei, el concessionari anterior haurà de ser indemnitzat, si escau, de conformitat amb allò que disposa la normativa vigent en matèria de responsabilitat patrimonial de l'Administració.
27.1 Quan es produeixin supòsits d'insolvència del concessionari que afectin la correcta prestació del servei, constitueixin abandonament d'aquest, interrupcions o mal funcionament notori, l'Administració podrà intervenir-ne l'explotació, i adoptar les mesures necessàries a l'efecte.
27.2 La intervenció del servei cessarà quan desapareguin els motius que van ocasionar-la o bé quan es produeixi l'extinció per renúncia del concessionari, la declaració de caducitat o la supressió del servei per raons d'interès públic.
28.1 Les concessions administratives de serveis regulars interurbans de caràcter lineal i de serveis zonals, i també els vehicles i les instal·lacions adscrits a aquestes, no poden ser objecte d'embargament.
28.2 No obstant el que disposa l'apartat anterior, l'explotació de les concessions pot ser intervinguda judicialment amb la finalitat d'assignar la part de la recaptació que es determini a l'amortització del deute.
Aquesta retenció serà fixada amb l'informe previ de l'òrgan administratiu concedent sense que en cap cas pugui excedir el 10% de la recaptació bruta.
Serveis regulars interurbans de caràcter lineal
Les concessions de serveis lineals s'atorguen mitjançant el procediment de concurs, que tindrà com a base el plec de condicions jurídiques, econòmiques i administratives aprovat per la Direcció General de Transports.
30.1 El sol·licitant d'una concessió de servei lineal presentarà davant el Servei Territorial de Transports de la Demarcació competent la petició corresponent, on hauran de figurar les dades relatives a la seva personalitat i les dades essencials identificatives del servei que es proposa: itinerari, trànsits, calendari i expedicions.
30.2 El Servei Territorial de Transports de la Demarcació competent serà aquell pel qual transcorri la major part de l'itinerari del nou servei lineal sol·licitat.
En el supòsit de coincidència entre el percentatge d'itinerari que correspon a dues o més demarcacions, s'entendrà com a competent el de la demarcació en la qual estigui domiciliada l'empresa sol·licitant.
La Direcció General de Transports, tenint en compte els requisits que estableix el present Reglament, i l'adequació, si escau, del servei que es proposa al Pla de transports de viatgers de Catalunya i a d'altres instruments planificadors existents, resoldrà de forma motivada, en relació amb l'admissió a tràmit de la sol·licitud, amb l'informe previ dels Serveis Territorials de Transports de les Demarcacions afectades i de les comissions consultives territorials corresponents de la Comissió de Transports de Catalunya.
32.1 En el supòsit que la sol·licitud hagi estat admesa a tràmit, el peticionari disposarà d'un termini de 2 mesos per presentar un projecte d'explotació al servei territorial competent, del qual se n'hauran de lliurar tants exemplars com demarcacions de transports per l'àmbit de les quals hagi de transcórrer el servei, més un exemplar per als serveis tècnics de la Direcció General de Transports.
32.2 El projecte d'explotació ha de contenir:
b) Una descripció detallada de l'itinerari i els trànsits a servir, les dades principals de les poblacions compreses i el plànol a escala no inferior a 1/400.000 del recorregut, amb expressió dels trajectes coincidents amb altres serveis regulars.
c) La concreció geogràfica dels llocs de parada fixa, amb la conformitat prèvia dels Ajuntaments afectats, o la justificació de la seva sol·licitud.
e) L'estudi econòmic justificatiu de la viabilitat de l'explotació i de la tarifa que es proposa, del qual es dedueixi el termini concessional, per al coneixement exclusiu de l'administració.
f) La relació i les característiques del material mòbil necessari per a la prestació adequada del servei i, si escau, la descripció de les instal·lacions fixes necessàries.
El Servei Territorial de Transports de la Demarcació competent declararà la suficiència de la documentació presentada o, en cas contrari, requerirà el sol·licitant per a què esmeni les deficiències observades, per a la qual cosa concedirà un termini de deu dies.
En el supòsit que no es compleixi aquest requeriment en el termini establert, la Direcció General de Transports podrà arxivar l'expedient o prosseguir-ne la tramitació, assumint la iniciativa com a pròpia.
En aquest supòsit no serà aplicable allò que estableix l'article 43.3 d'aquest Reglament pel que fa a la condició de peticionari del servei.
34.1 El Servei Territorial de Transports de la Demarcació competent acordarà l'obertura d'un període d'informació pública, per un termini de 30 dies, mitjançant la inserció dels anuncis corresponents al Diari Oficial de la Generalitat de Catalunya i en un diari de gran difusió, a càrrec del sol·licitant, i ho posarà en coneixement dels ens locals afectats per tal que si ho consideren convenient emetin l'informe corresponent.
34.2 Es consideraran ens locals afectats, a l'efecte tant de l'atorgament de noves concessions com de les seves modificacions i unificacions posteriors, les comarques i els municipis on es prevegin parades fixes de la concessió.
34.3 Durant aquest període el projecte estarà exposat per al coneixement general a la Direcció General de Transports i als Serveis Territorials de Transports de les Demarcacions afectades, per tal que les entitats públiques i privades, els transportistes i els particulars, puguin formular les observacions que creguin convenients.
35.1 Un cop finalitzat el període d'informació pública, el Servei Territorial de Transports competent i la Comissió Consultiva Territorial elaboraran els corresponent informes.
A continuació, la Direcció General de Transports efectuarà la valoració tècnica, econòmica i jurídica del projecte i analitzarà, així mateix, la possibilitat d'atendre la prestació del servei sol·licitat mitjançant la modificació d'altres ja existents i resoldrà, amb l'informe previ de la Comissió de Transports de Catalunya, en relació amb la procedència d'establiment del servei.
35.2 Declarada, si escau, la procedència del servei, la Direcció General de Transports convocarà el concurs per a l'adjudicació de la concessió, i aprovarà a aquests efectes el plec de condicions jurídiques, econòmiques i administratives que haurà de servir de base d'aquest.
El plec de condicions del concurs contindrà les prescripcions del projecte presentat, amb les modificacions que la Direcció General de Transports hagi considerat convenient introdur-hi per a la satisfacció adequada de l'interès públic.
El concurs serà anunciat al Diari Oficial de la Generalitat de Catalunya i al Boletín Oficial del Estado, i s'assenyalarà un termini no inferior a vint dies per a la presentació de proposicions.
Durant aquest termini el plec de condicions podrà ser examinat a la Direcció General de Transports i als Serveis Territorials de Transports de les Demarcacions afectades, i podran presentar-se les corresponents proposicions.
El peticionari del servei i els altres licitadors hauran de formular la proposició amb l'acceptació de les modificacions introduïdes en relació amb el projecte primitiu.
38.1 Al concurs podran concórrer les persones físiques i jurídiques que compleixin els requisits que esmenta l'article 5.
38.2 Les condicions i les circumstàncies que figuren en el plec de condicions del concurs es poden establir amb el caràcter de requisits mínims o amb caràcter orientatiu.
Les empreses que concorrin al concurs poden, dins les limitacions establertes en cada cas, formular ofertes que incloguin precisions, ampliacions o modificacions de les condicions essencials del servei o de la seva prestació.
38.3 Les proposicions estaran subjectes al model que estableixi el plec de condicions i la seva presentació implica l'acceptació incondicional per l'empresari de les clàusules del plec i la declaració responsable que reuneix totes les condicions exigides per contractar amb l'Administració.
La documentació que han de presentar els concursants anirà en dos sobres tancats i signats pel licitador o persona que el representi, en els quals es faran constar les dades d'identificació de qui formula la proposició i del servei objecte del concurs.
La proposició ajustada al model aprovat per l'Administració.
Un estudi econòmic justificatiu de la viabilitat de l'explotació i de les tarifes proposades.
La justificació de la disponibilitat del material mòbil necessari per a l'adequada prestació del servei.
El resguard acreditatiu de la constitució de la fiança provisional del servei.
Els documents que acreditin la personalitat i la capacitat del concursant, d'acord amb allò que preveu el Reglament general de contractació i l'article 5 del present Reglament.
Els documents que acreditin el compliment de les obligacions tributàries, laborals i socials per part del concursant i el compliment de la resta de requisits exigits per les normes en matèria de contractació administrativa, en la forma que determini el plec de condicions.
40.1 Els concursants hauran d'acreditar la consignació de la fiança provisional que es fixi en el plec de condicions mitjançant un dipòsit, en metàl·lic, deute públic o valors assimilats a la Caixa General de Dipòsits de la Generalitat de Catalunya o en les seves sucursals a disposició del director general de Transports.
40.2 A aquests efectes serà admesa la fiança mitjançant aval bancari o aval emès per una societat de garantia recíproca en la forma que preveu la legislació vigent.
La Mesa del concurs la presidirà el director general de Transports, que podrà delegar aquesta funció en un funcionari que tingui, com a mínim, la categoria de cap de Servei, i estarà formada per:
Un vocal nomenat pel director general de Transports.
Un funcionari del cos superior d'administració de la Generalitat adscrit als serveis jurídics del Departament de Política Territorial i Obres Públiques.
Un delegat de la intervenció de la Generalitat.
Un secretari, designat pel president de la Mesa.
Les normes per les quals es regirà la celebració de l'acte d'obertura de proposicions seran les que preveu la legislació de contractació administrativa.
43.1 La Mesa del concurs elevarà la documentació presentada, amb especificació de les millores i garanties ofertes pels concursants, a la Direcció General de Transports, que formularà la proposta per la corresponent adjudicació per part del conseller de Política Territorial i Obres Públiques.
43.2 En la valoració de les proposicions formulades seran tingudes en compte totes les circumstàncies que concorrin en les diferents ofertes, sense atendre exclusivament el seu contingut econòmic.
43.3 Es valorarà especialment la condició de peticionari del servei, la capacitat i solvència del concursant, el nombre i la qualitat dels vehicles diponibles i l'experiència prèvia en la prestació d'altres serveis regulars.
43.4 No obstant això, en el supòsit dels concursos que tinguin lloc per a l'adjudicació de concessions de serveis lineals prestats amb anterioritat, l'antic concessionari gaudirà de dret de preferència en l'adjudicació, quan, a judici de l'Administració i a tenor dels elements valoratius esmentats en els paràgrafs anteriors, la seva proposició sigui similar a la millor o les millors de les ofertes que hagin estat presentades al concurs, sempre que la prestació del servei s'hagi realitzat en les condicions adequades.
En aquest supòsit i a efectes de valoració de la tarifa, es tindran en compte, en el seu cas, els costos majors de l'anterior concessionari en funció del personal existent i la seva antiguitat, del material mòbil no amortitzat i de tots els punts que gravin el concessionari anterior pel fet de ser-ho.
Realitzant el càlcul corresponent, la tarifa proposada pel concursant citat es reduirà en la quantia que correspongui als únics efectes de valoració al concurs.
43.5 En qualsevol cas, hauran de desestimar-se les ofertes que estableixin condicions econòmiques temeràries, tècnicament inadequades, o que no garanteixin degudament la prestació del servei en les condicions precises, i la seva continuïtat.
Als efectes d'apreciar la temeritat de la baixa de la proposició, l'òrgan de contractació haurà de tenir en compte els percentatges de baixa de la resta de proposicions presentades, i també la possibilitat objectiva del compliment de les obligacions inherents al contracte amb les condicions ofertades.
44.1 En el termini de quinze dies, comptadors des de la data d'adjudicació, els concessionaris hauran d'acreditar la consignació de la fiança definitiva del servei, l'import de la qual serà el doble de la provisional, mitjançant qualsevol de les modalitats que contempla l'article 40 del present Reglament.
44.2 La fiança restarà efecte al compliment de les obligacions derivades de la concessió, i al pagament de les sancions econòmiques no satisfetes.
El concessionari l'haurà de reposar quan s'hagi reduït en relació amb la quantia inicial, d'acord amb les previsions anteriors.
44.3 Així mateix, l'adjudicatari haurà d'abonar al peticionari, en el supòsit que no tingui aquesta condició, l'import de la valoració del projecte, amb la justificació prèvia de la despesa realitzada.
45.1 L'adjudicació de la concessió amb les condicions essencials que la identifiquin serà publicada, a càrrec del concessionari, al Diari Oficial de la Generalitat de Catalunya.
45.2 El concessionari disposarà, a partir de la data de publicació, d'un termini de tres mesos, prorrogable per tres mesos més en supòsits degudament justificats, per iniciar la prestació del servei.
45.3 Transcorregut el termini previst a l'apartat anterior sense que s'hagi iniciat l'explotació del servei, el concessionari perdrà la fiança i els seus drets d'adjudicatari i l'òrgan competent es podrà adreçar a la resta de concursants, per l'ordre de preferència resultant de la valoració de les proposicions formulades, i oferir l'acceptació de les condicions en què ha estat adjudicada la concessió.
Si successivament cap d'ells no les acceptés, l'òrgan competent podrà acordar l'arxiu de les actuacions o convocar un nou concurs per a l'adjudicació de la concessió.
46.1 L'entrada en funcionament del servei es farà constar en l'acta d'inauguració corresponent, que serà subscrita pel concessionari i pels caps del Serveis Territorials de Transports de les demarcacions afectades.
46.2 La data d'inauguració del servei constitueix, als efectes que preveuen la Llei 12/1987, de 28 de maig, i el present Reglament, la data d'inici del còmput del termini de la concessió.
47.1 L'Administració, d'ofici o a instància de part, podrà acordar la unificació de serveis d'un mateix titular.
L'acord d'unificació serà procedent quan a l'expedient corresponent resulti justificat el fet que els anteriors serveis siguin objecte d'explotació conjunta.
La unificació de concessions es considera, en qualsevol cas, com una nova concessió, la qual ha de tenir com a període de durada la mitjana ponderada dels anys de concessió que restin als serveis unificats.
47.2 La sol·licitud per a la unificació de concessions de serveis regulars lineals s'adreçarà al Servei Territorial de Transports competent i s'hi adjuntaran els documents que integren el projecte a què es refereix l'article 32 d'aquest Reglament, i aquells que acreditin la concurrència dels requisits que esmenta l'article 5 del present Reglament.
47.3 El Servei Territorial de Transports competent acordarà l'obertura d'un període d'informació pública, per un termini de 30 dies, mitjançant la publiació de l'Anunci corresponent al Diari Oficial de la Generalitat de Catalunya, i en un diari de gran difusió, a càrrec del sol·licitant, i ho posarà en coneixement dels ens locals afectats per tal que si ho consideren convenient emetin l'informe corresponent.
Durant aquest període el projecte estarà exposat per a coneixement general a la Direcció General de Transports i Serveis Territorials de Transports de les demarcacions afectades, per tal que les entitats públiques i privades, les empreses transportistes i els particulars interessats puguin formular les observacions que creguin convenients.
Un cop practicada la informació pública i efectuada la valoració tècnica, econòmica i jurídica de la sol·licitud d'unificació, la Direcció General de Transports resoldrà, amb l'informe previ de la Comissió de Transports de Catalunya, ja sigui, en cas favorable, l'acceptació de les condicions proposades pel peticionari, o la introducció de les modificacions adients per a l'adequada satisfacció de l'interès públic; es respectarà, en qualsevol cas, el necessari equilibri econòmic.
48.1 La proposta de condicions serà oferta al sol·licitant, que disposarà del termini de quinze dies hàbils per acceptar-la o efectuar les objeccions que estimi convenients.
48.2 En el supòsit de disconformitat del sol·licitant, quant a les condicions de l'oferta, la Direcció General de Transports emetrà resolució sobre la sol·licitud, amb l'admissió o denegació motivada de les objeccions formulades; en aquest últim cas, declararà la improcedència de la unificació, o oferirà un nou termini de quinze dies per a l'acceptació de les condicions amb les modificacions acordades.
49.1 Un cop acceptada l'oferta, la Direcció General de Transports adjudicarà directament la concessió unificada resultant al peticionari.
La concessió es publicarà al Diari Oficial de la Generalitat de Catalunya, a càrrec del sol·licitant, amb els efectes que preveu l'article 46 d'aquest Reglament, i es comunicarà als municipis i a les comarques afectats.
49.2 La inauguració del servei es farà constar en acta, d'acord amb les normes que estableix l'article 46 d'aquest Reglament.
Serveis instats per l'Administració
L'Administració, en atenció a les demandes actuals i potencials de transport i als mitjans existents per servir-les, podrà instar l'establiment del servei públic corresponent regular de transport de viatgers aprovant, a aquest efecte, el projecte d'explotació corresponent.
El projecte aprovat per la Direcció General de Transports serà sotmès a informació pública per un termini de 30 dies, i es posarà en coneixement dels ens locals afectats, d'acord amb el que preveu l'article 34 d'aquest Reglament.
52.1 Un cop finalitzat el període d'informació pública, la Direcció General de Transports, amb l'informe previ del Servei Territorial competent i de la Comissió de Transports de Catalunya, i un cop analitzada la possibilitat d'atendre la prestació del servei sol·licitat mitjançant la modificació d'altres serveis ja existents, convocarà, si escau, el concurs per a l'adjudicació de la concessió, i aprovarà, a aquests efectes, el Plec de condicions jurídiques, econòmiques i administratives que haurà de servir de base a aquest concurs.
52.2 El Plec de condicions del concurs contindrà les prescripcions del projecte aprovat, amb les modificacions que la Direcció General de Transports consideri convenients introduir-hi i que seran el resultat de les al·legacions presentades durant el període d'informació pública que possibilitin una satisfacció més adequada de l'interès públic.
El concurs i l'adjudicació de la concessió es realitzaran d'acord amb les precisions dels articles 37 al 45 del present Reglament.
54.1 En l'acta d'inauguració del servei es determinarà geogràficament la situació concreta del punt o punts de parada obligatòria o fixa dels vehicles a les localitats entre les quals es realitzi el trajecte i, si s'escau, els punts de parada restants.
La determinació dels punts de parada fixa de la concessió i la seva modificació correspondran a la Direcció General de Transports, a instància de l'Ajuntament afectat o del concessionari, en qualsevol cas amb l'informe previ de l'Ajuntament i amb audiència del concessionari, i es ponderarà la incidència en la prestació dels serveis inclosos en la concessió i en el trànsit urbà.
54.2 En les poblacions que disposin d'estacions de viatgers, la Direcció General de Transports podrà disposar l'obligatorietat de la seva utilització per les línies de transport interurbà, en els termes que preveu l'article 150, llevat que l'Administració que concedeix el servei, amb l'informe previ de l'Ajuntament corresponent, autoritzi altres llocs de parada diferents, la qual cosa tindrà lloc en els casos següents:
a) Quan les empreses corresponents disposin d'instal·lacions pròpies amb condicions adequades i la Direcció General de Transports autoritzi la seva utilització.
b) Quan existeixin raons objectives d'interès públic i així es constati en l'expedient corresponent, en el qual haurà de donar-se audiència al concessionari del servei i al titular de l'estació de viatgers, i mitjançant un informe de l'Ajuntament afectat.
55.1 El servei haurà de prestar-se en les condicions fixades en el títol concessional, el qual recollirà les que estableix el plec de condicions amb les precisions o modificacions ofertes per l'adjudicatari que hagin estat acceptades per l'Administració.
55.2 Hauran de ser admeses a la utilització del servei totes aquelles persones que ho desitgin, sempre que es compleixin les condicions següents:
b) Que s'aboni el preu establert pel servei.
c) Que es reuneixin les condicions mínimes de sanitat, salubritat i higiene necessàries i així evitar qualsevol risc o incomoditat per a la resta d'usuaris.
d) Que no es duguin objectes que, pel seu volum, composició o altres causes, impliquin perill o incomoditat per als altres viatgers o el vehicle.
e) Que no s'alterin les normes elementals d'educació i convivència.
56.1 Els concessionaris estaran obligats a prestar el servei d'acord amb el calendari, les expedicions i els horaris aprovats per l'Administració.
56.2 El calendari d'un servei quedarà establert per la relació dels dies de la setmana, el mes o l'any en què es prestarà.
56.3 Les expedicions seran el conjunt de circulacions realitzades entre els diferents nuclis de població comunicats pel servei, d'acord amb el calendari autoritzat.
L'horari quedarà determinat per les hores d'arribada i de sortida assenyalades per a les expedicions en cada un dels punts de parada fixa a l'itinerari de la concessió.
56.5 El calendari, la relació d'expedicions i els horaris dels serveis hauran d'exposar-se al públic a les estacions de viatgers i als locals de l'empresa concessionària oberts al públic.
Els concessionaris estaran obligats a facilitar la difusió adequada de les dades esmentades pels mitjans més convenients a tal fi.
56.6 Els concessionaris estaran obligats a facilitar a la Direcció General de Transports les dades relatives a l'explotació del servei que aquesta Direcció general determini amb caràcter general o sol·liciti amb caràcter individual.
57.1 L'Administració podrà realitzar d'ofici o a instància del concessionari o dels usuaris, i amb audiència prèvia, si s'escau, del concessionari, les modificacions en les condicions de prestació que preveu el títol concessional, i les ampliacions, reduccions o substitucions de trànsits o d'itineraris que resultin necessàries o convenients per a la millor prestació del servei, i estarà obligada a respectar, en tots els casos, l'equilibri econòmic de la concessió.
57.2 En l'aplicació del que disposa l'apartat anterior, s'haurà de respectar el que estableixen els articles 6 i 8 d'aquest Reglament.
58.1 Es considera com a modificació de l'itinerari de la concessió d'un servei regular lineal:
a) La inclusió o supressió de punts de parada fixos per recollir o deixar viatgers en el recorregut existent.
b) Les ampliacions que consisteixen en la incorporació de nous punts de parada fixa fora dels recorreguts existents que constitueixin ramals o prolongacions de l'itinerari quan, a criteri de l'Administració, representin un apèndix del servei principal que s'ha de prestar amb unitat d'explotació, o es trobin mancats d'entitat pròpia per constituir una explotació econòmica independent.
c) La supressió de trams o fragments de l'itinerari o les seves ampliacions, que incloguin localitats amb punts de parada fixa.
d) La substitució total o parcial del recorregut pel qual transcorre el servei d'acord amb l'itinerari autoritzat per un altre de diferent amb la finalitat d'utilitzar infrastructures que comportin una millora de l'explotació, llevat del cas que, pel fet que el trànsit de l'anterior i del nou itinerari siguin idèntics, resulti aplicable el que preveu l'article 61 del present Reglament.
58.2 L'autorització de modificacions de l'itinerari de la concessió que impliquin la inclusió de noves parades fixes i la consegüent realització de nous trànsits requerirà la concurrència dels requisits precisos per a l'atorgament de les concessions lineals que preveu l'article 6 del present Reglament.
59.1 Les modificacions de l'itinerari concessional requereixen l'autorització preceptiva de la Direcció General de Transports.
59.2 La sol·licitud serà formulada davant el Servei Territorial de Transports de la Demarcació competent, i s'hi adjuntarà una memòria justificativa de la modificació proposada, de la qual s'hauran de lliurar tants exemplars com demarcacions en resultin afectades, on s'explicaran, si escau, les dades de població de les localitats que es pretenguin incloure o suprimir en l'itinerari de la concessió, el plànol i la descripció dels nous recorreguts amb expressió dels serveis coincidents, i la justificació de la disponibilitat dels mitjans materials necessaris per a l'explotació.
60.1 El Servei Territorial de Transports de la Demarcació competent acordarà l'obertura d'un període d'informació pública per un termini de 30 dies mitjançant la inserció de l'anunci corresponent al Diari Oficial de la Generalitat de Catalunya, a càrrec del sol·licitant, i ho posarà en coneixement dels ens locals afectats per tal que si ho consideren convenient emetin l'informe corresponent.
60.2 La Direcció General de Transports emetrà resolució sobre la modificació proposada, amb l'emissió de l'informe previ de les comissions consultives territorials corresponents, i dels Serveis Territorials de Transports de les demarcacions afectades.
61.1 La incorporació d'un nou recorregut o la substitució total o parcial de l'existent, amb la finalitat exclusiva d'utilitzar infrastructures viàries que hagin de comportar millora en l'explotació dels serveis, i quan siguin idèntics els trànsits a servir, no tindrà la consideració de modificació de l'itinerari concessional.
61.2 El concessionari elevarà la sol·licitud corresponent al Servei Territorial de Transports de la Demarcació competent.
Un cop transcorregut el termini de 30 dies sense que hagi recaigut resolució expressa, la sol·licitud es considerarà estimada.
Modificació d'altres condicions
62.1 Les modificacions de les condicions de prestació del servei, que consisteixin en la modificació de l'horari, l'increment del nombre de dies de circulació, l'increment del nombre d'expedicions i l'establiment de noves expedicions parcials, seran comunicades pel concessionari al Servei Territorial de Transports competent, el qual, si considera que pot afectar altres concessionaris o ens locals, els ho comunicarà per tal que en el termini màxim de 10 dies efectuïn les al·legacions pertinents.
62.2 Si transcorre el termini de trenta dies des de la comunicació del concessionari sense resolució expressa de l'òrgan administratiu competent, la modificació proposada s'entendrà aprovada.
62.3 La modificació proposada no s'entendrà atorgada si és contrària a l'interès públic o a l'ordenament jurídic.
62.4 L'Administració podrà introduir modificacions obligatòries al calendari, al quadre d'expedicions i a l'horari del servei, amb audiència al concessionari i amb els informes previs corresponents i mantindrà, en tot cas, l'equilibri econòmic de la concessió.
63.1 La modificació de les condicions de prestació del servei que consisteixin en la disminució del nombre de dies de circulació, el canvi de dates en què es presta el servei, la reducció d'expedicions i la supressió d'expedicions parcials requereix l'autorització prèvia de l'Administració.
63.2 La sol·licitud es formularà davant el Servei Territorial de Transports competent amb la justificació de la modificació que es proposa.
El Servei Territorial competent s'adreçarà als ens locals, als concessionaris i a les demarcacions de transports afectades per tal que, en el termini de 10 dies, puguin efectuar les al·legacions convenients, i, a la vista de les actuacions, emetrà resolució sobre l'autorització o la denegació de la modificació sol·licitada.
64.1 El nombre mínim, les condicions tècniques i la capacitat dels vehicles que s'adscriguin a la concessió, amb les particularitats que l'Administració acordi introduir atesa la naturalesa específica del servei, figuraran en el títol concessional.
Aquests vehicles podran ser substituïts per uns altres de caractarístiques similars, amb la comunicació prèvia a la Direcció General de Transports, d'acord amb el procediment que preveu l'article 62.
64.2 El concessionari ha de comunicar a l'Administració, amb caràcter previ a la inauguració del servei, els vehicles concrets que pretén adscriure a la concessió, els quals reuniran necessàriament les condicions fixades en el títol concessional.
64.3 El concessionari estarà obligat al manteniment, disposició dels vehicles en les condicions de seguretat, neteja, confort i qualitat adequades, d'acord amb les prescripcions del títol concessional i, en tot cas, amb les instruccions que en relació amb aquests punts dicti l'òrgan administratiu competent.
64.4 La modificació dels vehicles adscrits, tant pel que fa al seu nombre com a d'altres condicions, haurà de ser comunicada pel concessionari a l'Administració per tal que sigui autoritzada, d'acord amb el procediment que preveu l'article 62 del present Reglament.
64.5 Tots els vehicles utilizats en les concessions de transport regular de viatgers han d'anar proveïts dels documents de control que determini el Departament de Política Territorial i Obres Públiques.
64.6 El Departament de Política Territorial i Obres Públiques determinarà les condicions a complir per tal de poder admetre viatgers drets en la prestació dels serveis regulars de caràcter lineal.
65.1 Els concessionaris de serveis públics regulars de transport de viatgers per carretera podran utilitzar per a la prestació d'aquests serveis, a més dels vehicles adscrits a la concessió, un altre material mòbil propi, amb les autoritzacions de transport discrecional de l'àmbit que correspongui.
65.2 Els concessionaris d'aquests serveis podran utilitzar material mòbil aliè amb l'autorització corresponent de transport discrecional per afrontar les intensificacions de trànsit, o avaries dels vehicles, que no puguin ser ateses pels vehicles adscrits a la concessió o per altre material mòbil propi proveït de les autoritzacions de transport discrecional corresponents.
El titular de la concessió haurà de poder justificar en tot moment la relació jurídica sobre la base de la qual es realitza aquesta utilització i fer un registre que haurà d'estar a disposició de la Inspecció de Transports.
El servei prestat amb material mòbil aliè es considerarà en tot cas realitzat per l'empresa concessionària del servei regular, com a única responsable de la prestació i l'organització del servei, tant als efectes jurídico-privats com de responsabilitat davant l'Administració.
65.3 En qualsevol cas, tot vehicle que a l'empara d'una autorització de transport discrecional realitzi serveis regulars haurà de portar d'una manera visible un rètol que indiqui "Servei Regular" i a sota els punts d'origen i de destinació, sens perjudici de la seva inscripció en el llibre de ruta.
65.4 El titular de més d'una concessió de servei lineal pot utilitzar indistintament els vehicles adscrits a qualsevol de les concessions sempre que resti degudament assegurada la correcta prestació d'aquests.
Així mateix, la Direcció General de Transports podrà autoritzar la utilització d'un mateix vehicle, per servir conjuntament els trànsits de dues o més concessions, ja siguin del mateix titular o de diferents titulars, que presentin punts de contacte amb la finalitat que els serveis corresponents a aquestes es puguin prestar sense solució de continuïtat en el recorregut.
L'autorització prevista en el paràgraf anterior requerirà, per al seu atorgament, la concurrència dels requisits següents:
a) Que restin degudament garantits els trànsits de tercers, de conformitat amb les regles que conté el capítol 1 del present Reglament.
b) Que resulti acreditada la conveniència de la prestació del servei sense solució de continuïtat, i també la improcedència de l'establiment d'aquest amb caràcter independent.
c) Que no resulti procedent la unificació de les concessions afectades.
65.5 Els vehicles adscrits a les concessions de serveis regulars proveïts d'autorització de transport discrecional poden efectuar serveis de caràcter discrecional, sempre que quedi degudament garantida la correcta prestació del servei regular.
Serveis regulars interurbans de caràcter zonal
66.1 S'entendrà per "zona de transport" l'àrea del territori que hagi estat objecte d'una concessió zonal.
66.2 Són concessions zonals aquelles que l'Administració atorga amb la finalitat d'explotar els serveis de transport de viatgers d'una àrea del territori mitjançant una xarxa subjecta a un pla d'explotació unitari.
Les concessions zonals poden ser establertes a instància de la part interessada o bé d'ofici per la pròpia Administració de Transports, quan raons d'interès públic així ho aconsellin.
66.3 S'entén per "xarxa zonal" el conjunt dels itineraris dels servis regulars interurbans i dels serveis discrecionals amb reiteració d'itinerari realitzats en virtut del títol concessional mitjançant un pla d'explotació unitari.
Així mateix, d'acord amb el que estableix l'article 30.3 de la Llei 12/1987, de 28 de maig, poden integrar-se en les concessions zonals els transports urbans dels municipis de menys de 100.000 habitants si així ho aconsellen raons d'interès públic amb l'informe favorable previ dels ajuntaments afectats.
L'establiment de concessions de serveis zonals podran sol·licitar-lo els transportistes o operadors de transports que acreditin la titularitat o representació de concessions de serveis regulars lineals de competència de la Generalitat l'itinerari dels quals constitueixi, com a mínim, el 50% del total dels recorreguts de les citades concessions lineals existents a la zona de la qual es tracti.
El sol·licitant de la concessió zonal haurà de presentar a la Direcció General de Transports l'avantprojecte de concessió zonal corresponent que haurà d'estar compost per la documentació i les indicacions següents:
a) Documentació per la qual s'acrediti el compliment de les condicions a què es refereix l'article anterior.
b) Documentació per la qual s'acrediti el consentiment de tots els concessionaris de línies regulars de competència de la Generalitat de Catalunya l'itinerari dels quals transcorri, en més d'un 50%, per l'àrea territorial proposada, i també la dels titulars de serveis discrecionals amb reiteració d'itinerari que igualment transcorrin en més d'un 50% per l'àrea de la qual es tracti.
c) Termini que es proposa per a la concessió.
d) Plànol a escala 1:50.000 de l'àrea territorial, la declaració de la qual es proposa com a zona de transport; en aquest plànol es reflectiran els itineraris de les concessions lineals.
e) Relació de les concessions de serveis lineals a les quals es refereix el paràgraf anterior i dels seus titulars, amb indicació dels itineraris que transcorren per l'àrea proposada i del seu quilometratge.
f) Nous serveis de transport de viatgers que es preveu establir a l'interior de la concessió zonal.
g) Variacions que es proposen introduir en la prestació dels serveis existents, especialment les relatives al nombre de dies de circulació, d'expedicions i de l'establiment de noves expedicions parcials.
h) Material mòbil que es pretén utilitzar per a la prestació dels serveis de transport de viatgers a l'interior de la concessió zonal.
i) Proposta de les tarifes que s'han d'aplicar als serveis de transport de viatgers que es presten a l'interior de la zona de transport amb descripció dels sistemes de percepció i cobrament.
j) Millores per a l'explotació dels serveis que es derivarien de l'establiment de la concessió zonal referides a:
Economies d'escala derivades de la implantació de la concessió zonal.
Millor utilització dels recursos humans i del material mòbil disponible.
69.1 Un cop examinada la documentació esmentada a l'article anterior, i amb els informes previs de la Comissió Consultiva Territorial de Transports i del Servei Territorial de Transports de la Demarcació competent, la Direcció General de Transports emetrà resolució en relació amb la procedència d'establiment del servei o, si escau, procedirà a desestimar la sol·licitud presentada, perquè no es consideri ajustada als criteris que estableix el present Reglament.
69.2 El Servei Territorial de Transports de la Demarcació competent serà aquell en el qual es trobi inclosa la major part de la zona de transports.
Un cop declarada la procedència d'establiment del servei, la Direcció General encomanarà al peticionari l'elaboració d'un Projecte d'explotació que inclourà una memòria descriptiva del Pla d'explotació i un estudi econòmic, per la qual cosa l'Administració facilitarà la col·laboració que sigui necessària.
La Memòria descriptiva del Pla d'explotació haurà de contenir:
a) La descripció dels serveis regulars que es pretenen realitzar en la zona mitjançant el Pla d'explotació unitari.
Es realitzarà una descripció completa dels serveis proposats, amb indicació dels itineraris amb els seus punts de parada i instal·lacions, i el nombre d'expedicions previstes; també s'indicarà el calendari i l'horari previstos sens perjudici del que disposen els articles 96 i 97 respecte a la seva modificació.
A més, s'hauran d'indicar els serveis discrecionals consolidats amb reiteració d'itinerari que es realitzin en el moment de presentar la Memòria, els itineraris dels quals transcorrin en més d'un 50% per la zona de transport.
Es realitzarà també, si s'escau, la descripció dels serveis a la demanda que es pretenguin realitzar d'acord amb les característiques a les quals es refereix l'article 92 d'aquest Reglament.
b) Un plànol a escala 1:50.000 dels itineraris següents:
Itinerari dels serveis regulars proposats, i dels serveis discrecionals amb reiteració d'itinerari que transcorrin, en més d'un 50%, per la zona proposada.
Itinerari dels serveis regulars de titularitat aliena al peticionari que transcorrin parcialment per la zona de transports i que siguin de competència de la Generalitat de Catalunya.
Itinerari dels serveis regulars de titularitat aliena al peticionari, que siguin de competència estatal i que transcorrin parcialment per la zona de transports.
Tant en aquest cas com en l'anterior s'indicaran els punts de contacte o paral·lelisme pròxim amb el servei que se sol·licita.
c) Plànol a escala 1:50.000 dels itineraris següents:
Itinerari dels serveis regulars de titularitat del peticionari que transcorrin totalment o parcialment per la zona proposada i que pertanyin a concessions l'extinció de les quals es produirà automàticament quan s'atorgui la concessió zonal.
Itinerari dels serveis regulars de titularitat del peticionari que transcorrin parcialment, en menys d'un 50%, per la zona proposada i que pertanyin a concessions la vigència de les quals es proposi mantenir encara que s'atorgui la concessió zonal.
En ambdós plànols hauran de constar les línies de ferrocarril i les poblacions que existeixen a la zona, amb indicació de les poblacions a les quals es tingui previst prendre o deixar viatgers, i s'acotaran les distàncies que les separen.
d) Relació dels mitjans materials, els vehicles i les instal·lacions fixes necessàries.
S'indicarà el nombre, les característiques tècniques i els terminis d'amortització dels vehicles; aquesta indicació s'efectuarà distingint els vehicles la utilització dels quals estigui prevista en els serveis regulars o en els serveis discrecionals amb reiteració d'itinerari, sens perjudici del que disposa l'article 92 d'aquest Reglament quant a l'ús indistint del material mòbil en les concessions zonals.
Igualment s'indicarà el títol jurídic pel qual es diposa de cada vehicle, l'antiguitat de cadascun d'ells, la capacitat, el model i altres característiques que puguin ser d'interès.
A més, quan s'indiqui la mitjana d'edat i l'edat màxima dels vehicles, s'haurà de distingir entre les que corresponguin als vehicles utilitzats per realitzar serveis discrecionals amb reiteració d'itineraris i les que corresponguin als vehicles utilitzats per realitzar serveis regulars.
e) S'indicaran les tarifes que es pretenen establir per vehicle-quilòmetre en els serveis discrecionals consolidats i per viatger-quilòmetre en els serveis regulars; també s'indicaran les tarifes per excés d'equipatge, de paquets i d'encàrrecs i les nocturnes i de dies festius, i els sistemes de fer-les efectives.
Així mateix, s'expressaran les quantitats i els terminis per a l'amortització del material i, si escau, de les instal·lacions fixes.
f) Especificació dels sistemes informàtics, telemàtics i de comunicacions amb què es conti per dur a terme la gestió del Pla d'explotació, i també l'ús programat que se'n farà.
A l'estudi econòmic justificatiu de la viabilitat de l'explotació del servei i de les tarifes per viatger-quilòmetre i per vehicle-quilòmetre que es proposin, es concretaran i es justificaran les dades que s'indiquen a continuació:
Dotacions anuals per amortització.
Tots aquests conceptes es detallaran d'acord amb el que disposa l'Ordre de 2 de juny de 1987 (Grup 6è), sobre adaptació del Pla general de comptabilitat a les característiques especials de les empreses de transport.
Les tarifes es fixaran per viatger-quilòmetre per als serveis regulars i per vehicle-quilòmetre per als serveis discrecionals amb reiteració d'itinerari, i hauran de considerar totes les modalitats possibles.
73.1 La Direcció General de Transports, un cop elaborat el Projecte d'explotació, disposarà l'obertura d'un període d'informació pública per un termini de 30 dies, i ho posarà en coneixement dels ens locals afectats per tal que si ho consideren convenient emetin l'informe corresponent.
73.2 A més, es realitzarà la notificació corresponent als concessionaris de línies regulars de competència de la Generalitat de Catalunya els itineraris de les quals transcorrin per l'àrea territorial proposada, i també es notificarà als titulars de serveis discrecionals amb reiteració d'itinerari que transcorrin per l'àrea de què es tracti.
73.3 Pel que fa als concessionaris de serveis regulars de titularitat estatal, la notificació s'adreçarà a l'òrgan competent de l'Administració de l'Estat.
A partir de la data de la notificació corresponent, les persones a les quals es refereix l'article 73.2 del present Reglament disposaran d'un termini de 30 dies improrrogables per manifestar, si ho consideren convenient, la seva oposició a l'atorgament de la concessió zonal.
Aquesta oposició s'haurà de manifestar mitjançant un escrit que es presentarà al Servei Territorial de Transports de la Demarcació competent.
Un cop transcorregut el termini de 30 dies sense que s'hagi manifestat cap oposició escrita a l'atorgament de la concessió zonal, s'entendrà que les persones esmentades han desistit del seu dret.
En el cas que alguna de les persones a les quals es refereix l'article anterior manifesti la seva oposició a l'atorgament de la concessió, la Direcció General de Transports podrà instar-la a establir negociacions amb el peticionari per tal de possibilitar l'atorgament de la concessió.
76.1 En el supòsit que, no obstant el que disposa l'article anterior, es mantingui l'oposició a l'atorgament de la concessió zonal d'alguna de les persones a les quals es refereix l'article 25.1 de la Llei 12/1987, de 28 de maig, durant més de 3 mesos a comptar des del moment en què manifestin per escrit l'oposició esmentada, es procedirà a arxivar l'expedient; però si s'obté el consentiment de totes les persones consignades, es podrà continuar la tramitació d'acord amb el que disposa l'article 77.
76.2 El termini de tres mesos a què es refereix el paràgraf anterior es podrà prorrogar per tres mesos més a sol·licitud fonamentada del peticionari.
76.3 En el supòsit que l'atorgament de la nova concessió tingui un marcat interès públic no es procedirà a arxivar l'expedient fins que la Direcció General de Transports així ho decideixi.
Un cop finalitzat el període d'informació pública, la Direcció General de Transports, amb l'informe previ de la Comissió Consultiva Territorial de Transports i del Servei Territorial de Transports competent, proposarà, si escau, l'oferta de condicions al peticionari, que disposarà d'un termini de 30 dies hàbils per tal d'acceptar o de rebutjar l'oferta formulada amb expressió de les observacions que estimi convenients.
78.1 El rebuig de l'oferta per part del sol·licitant comportarà la resolució administrativa corresponent, que admetrà o rebutjarà les observacions formulades; en cas que es rebutgin les observacions, es declararà la improcedència de l'adjudicació o s'oferirà un nou termini de quinze dies per tal que sigui acceptada.
78.2 Una vegada hagi estat acceptada l'oferta per part del sol·licitant, la Direcció General de Transports, amb l'informe previ de la Comissió de Transports de Catalunya, proposarà al conseller de Política Territorial i Obres Públiques l'adjudicació directa de la concessió zonal.
78.3 En el termini de quinze dies comptadors des de la data d'adjudicació, els concessionaris hauran d'acreditar la consignació de la corresponent fiança, mitjançant qualsevol de les modalitats que preveu l'article 40 del present Reglament.
78.4 L'adjudicació de la concessió serà publicada a càrrec del concessionari al Diari Oficial de la Generalitat de Catalunya, amb expressió de les condicions essencials que la identifiquen, i es comunicarà als municipis i les comarques afectats.
79.1 El concessionari disposarà, a partir de la data de publicació, d'un termini de sis mesos, prorrogable per tres mesos més en supòsits degudament justificats per iniciar la prestació del servei.
79.2 Transcorregut aquest termini sense que s'hagi iniciat l'explotació del servei, el concessionari perdrà la fiança i els seus drets d'adjudicatari.
80.1 L'entrada en funcionament del servei zonal es farà constar en l'acta d'inauguració corresponent, que serà subscrita pel concessionari i pels caps dels Serveis Territorials de Transports de les demarcacions afectades.
80.2 La data d'inauguració del servei, a l'efecte del que preveuen la Llei 12/1987, de 28 de maig, i el present Reglament, és la d'inici del còmput del termini de la concessió.
80.3 Una vegada hagi començat l'explotació del servei es produirà l'extinció automàtica de les concessions lineals, en els termes i amb l'excepció a què es refereix l'article 99 d'aquest Reglament.
Quan l'interès públic ho aconselli, el conseller de Política Territorial i Obres Públiques, amb l'informe previ de la Comissió de Transports de Catalunya, podrà acordar d'ofici l'establiment d'un servei zonal.
En l'acord es motivaran i detallaran els interessos públics que justifiquin l'adopció de la resolució administrativa.
La Direcció General de Transports encarregarà als òrgans que en depenen la redacció del Projecte de concessió zonal, que s'ajustarà a les normes contingudes en els articles 70 al 72 del present Reglament.
Un cop declarada per la Direcció General la suficiència del Projecte, aquest serà sotmès a informació pública, que tindrà lloc de conformitat amb el que preveu l'article 73 del present Reglament.
Un cop finalitzat el període d'informació pública, la Direcció General de Transports, amb l'informe previ de la Comissió Consultiva Territorial de Transports i del Servei Territorial de Transports competent, emetrà resolució sobre la procedència d'establiment del servei zonal, convocarà el concurs per a l'adjudicació de la concessió i aprovarà el plec de condicions jurídiques, econòmiques i administratives que l'han de regir.
Quan del resultat de la informació pública i dels informes subsegüents es dedueixi la procedència de rescatar alguna de les concessions preexistents, la Direcció General elevarà la seva proposta, en aquest sentit, a la Resolució del conseller de Política Territorial i Obres Públiques, amb l'informe previ de la Comissió de Transports de Catalunya.
Les valoracions del rescat que el Departament de Política Territorial i Obres Públiques acordi atorgar hauran de ser satisfetes en el seu moment per l'adjudicatari del nou servei zonal, i hauran de figurar en el plec de bases per a la celebració del concurs.
El concurs se celebrarà d'acord amb el que preveuen l'article 36 i següents del present Reglament.
88.1 La mesa del concurs elevarà la documentació presentada amb especificació de les millores i garanties ofertes pels concursants a la Direcció General de Transports, que formularà la proposta d'adjudicació al conseller de Política Territorial i Obres Públiques.
88.2 En la valoració de les proposicions formulades seran tingudes en compte totes les circumstàncies que concorrin en les diferents ofertes, sense atendre'n exclusivament el seu contingut econòmic.
88.3 Es valoraran especialment la implantació del concursant en l'àrea que es pretén establir, la capacitat i la solvència del concursant, el nombre, en qualitat de vehicles disponibles, i l'experiència prèvia en la prestació de serveis zonals i/o de serveis regulars.
89.1 En el termini de quinze dies comptadors des de la data d'adjudicació, el concessionari haurà d'acreditar la consignació de la fiança definitiva del servei, l'import de la qual serà el doble de la provisional, mitjançant qualsevol de les modalitats que recull l'article 40 del present Reglament.
89.2 L'adjudicació de la concessió serà publicada, a càrrec del concessionari, al Diari Oficial de la Generalitat de Catalunya, amb expressió de les condicions essencials que la identifiquen, i es comunicarà als municipis i les comarques afectats.
90.1 El concessionari disposarà, a partir de la data de publicació de l'adjudicació, d'un termini de sis mesos, prorrogable per tres més en els supòsits en què es justifiquin degudament, per tal d'iniciar la prestació del servei.
90.2 Un cop transcorregut aquest termini sense que s'hagi iniciat l'explotació del servei, la concessió quedarà extingida automàticament.
91.1 L'entrada en funcionament del servei zonal es farà constar en l'acta d'inauguració corresponent que serà subscrita pel concessionari i pels caps dels Serveis Territorials de Transports de les demarcacions afectades.
91.2 La data d'inauguració del servei, als efectes del que preveuen la Llei 12/1987, de 28 de maig, i el present Reglament, és la d'inici del còmput del termini de la concessió.
91.3 Una vegada hagi començat l'explotació del servei es produirà l'extinció automàtica de les concessions lineals, en els termes i amb l'excepció a què es refereix l'article 99 d'aquest Reglament.
92.1 Els serveis de transport de viatgers que integren la concessió zonal es realitzaran amb els itineraris i la periodicitat predeterminats, i l'explotació es durà a terme mitjançant un Pla unitari que comprendrà la utilització indistinta del material mòbil, la coordinació d'horaris, la realització dels serveis en règim d'unitat d'empresa i el càlcul unitari de costos i d'ingressos.
Com a norma general, les tarifes seran iguals per a tots els serveis de la mateixa naturalesa que es prestin a l'interior de l'àrea.
92.2 En el Pla d'explotació també es podran integrar serveis a la demanda; en aquest cas, s'hauran d'especificar com a mínim les característiques següents:
a) Col·lectius amb dret a utilitzar el servei.
b) Destinacions garantides i si està igualment garantit el viatge de tornada.
d) Punts de parada en les poblacions del recorregut.
93.1 Les modificacions dels itineraris zonals requeriran, alhora, la modificació del Pla d'explotació, amb la informació pública prèvia per un termini de 30 dies, mitjançant la inserció del corresponent anunci a càrrec del sol·licitant al Diari Oficial de la Generalitat de Catalunya, i la comunicació expressa de la sol·licitud als ens locals afectats.
93.2 En el supòsit que no hagin estat formulades objeccions en el termini d'informació pública, la modificació s'entendrà aprovada, i es lliurarà a l'interessat la documentació oportuna que ho acrediti.
93.3 Si es plantegessin objeccions, la Direcció General de Transports emetrà resolució sobre la modificació proposada amb l'informe previ de les Comissions Consultives Territorials i dels Serveis Territorials de Transports de les demarcacions afectades.
94.1 La incorporació d'un nou recorregut o la substitució total o parcial de l'existent, amb la finalitat exclusiva d'utilitzar infrastructures que hagin de comportar millora en l'explotació dels serveis, i quan siguin idèntics els trànsits a servir, no tindrà la consideració de modificació de l'itinerari concessional.
94.2 A aquests efectes, el concessionari elevarà la comunicació corresponent al Servei Territorial de Transports de la Demarcació competent.
Si aquest considera inadequada la proposta ho comunicarà a l'interessat, amb l'expressió dels motius que ho justifiquin, i elevarà les actuacions a la Direcció General per a la seva resolució.
Un cop transcorregut el termini de 30 dies sense que hagi recaigut resolució expressa, la modificació s'entendrà aprovada definitivament.
95.1 L'establiment de nous serveis de la concessió zonal, si els seus itineraris transcorren íntegrament per la zona corresponent i no representen més del 50% del conjunt d'itinerari de la concessió, s'ajustarà al procediment previst per a la modificació d'itineraris en les concessions zonals previst en l'article 93.
95.2 Si els nous itineraris proposats excedeixen del 50% dels que integren la concessió o transcorren parcialment fora de la zona de transports, el seu establiment exigirà l'autorització prèvia de la Direcció General de Transports.
95.3 Aquesta autorització comportarà la modificació automàtica del Pla d'explotació.
96.1 Les modificacions de les condicions de prestació del servei zonal que consisteixin en la modificació de l'horari, l'increment del nombre de dies de circulació, l'increment del nombre d'expedicions i l'establiment de noves expedicions parcials seran comunicades pel concessionari al Servei Territorial de Transports de la demarcació competent, la qual, si considera que pot afectar altres concessionaris o ens locals, ho posarà en el seu coneixement per tal que en el termini màxim de 10 dies efectuïn les al·legacions pertinents.
96.2 Si transcorre el termini de trenta dies des de la comunicació del concessionari sense resolució expressa de l'òrgan administratiu competent, la modificació proposada s'entendrà aprovada.
96.3 La modificació proposada no s'entendrà atorgada si és contrària a l'interès públic o a l'ordenament jurídic.
96.4 L'Administració podrà introduir modificacions obligatòries en el calendari, quadre d'expedicions i horari de la concessió zonal, amb audiència al concessionari i amb els informes previs corresponents, i mantindrà, en tot cas, l'equilibri econòmic de la concessió.
97.1 La modificació de les condicions de prestació del servei zonal que consisteixen en la disminució del nombre de dies de circulació, el canvi de dates en què es presta el servei, la reducció d'expedicions i la supressió d'expedicions parcials requereixen l'autorització prèvia de l'Administració.
97.2 La sol·licitud es formularà davant el Servei Territorial de Transports de la Demarcació competent amb la justificació de la modificació que es proposa.
El Servei Territorial competent s'adreçarà als ens locals, als concessionaris i a les demarcacions de transports afectades per tal que, en el termini de 10 dies, puguin efectuar les al·legacions convenients i, a la vista de les actuacions, emetrà resolució sobre l'autorització o la denegació de la modificació sol·licitada.
Com a norma general, tots els serveis regulars que es prestaven amb anterioritat a l'atorgament de la concessió zonal s'hauran de prestar mitjançant el Pla d'explotació.
No obstant això, el Departament de Política Territorial i Obres Públiques podrà preveure una posada en marxa gradual de les especificacions del Pla, amb l'acord previ amb el concessionari.
99.1 Com a norma general les concessions lineals afectades s'extingiran en el moment que s'inauguri la concessió zonal corresponent.
99.2 Quan el Departament de Política Territorial i Obres Públiques ofereixi les condicions al peticionari, d'acord amb el que disposa l'article 77 d'aquest Reglament, indicarà expressament les concessions lineals que s'hauran d'extingir i, si s'escau, les que s'hagin de mantenir, i les modificacions que siguin procedents.
100.1 Les concessions lineals de titularitat aliena al concessionari zonal els itineraris de les quals transcorrin parcialment per la zona de transports s'hauran d'adaptar al Pla d'explotació.
100.2 Les modificacions d'horari que, posteriorment a l'atorgament de la concessió zonal, s'hagin de realitzar en les concessions lineals esmentades en el paràgraf anterior, per tal d'adaptar les variacions produïdes en el Pla d'Explotació zonal, s'establiran de comú acord entre ambdós concessionaris, i, si aquest no existeix, les establirà la Direcció General de Transports, que respectarà l'equilibri econòmic de les concessions afectades.
L'atorgament de la concessió zonal produirà l'extinció de les autoritzacions específiques per a la prestació de serveis discrecionals amb reiteració d'itinerari quan transcorrin en més d'un 50% per la zona de transport.
Si aquestes autoritzacions són de titularitat aliena al concessionari seran revocades amb la indemnització que pugui correspondre, que anirà a càrrec del concessionari zonal.
102.1 Com a norma general, el concessionari zonal estarà obligat a realitzar tots els serveis discrecionals amb reiteració d'itinerari que transcorrin en més d'un 50% per la zona de transports i que s'hagin realitzat amb anterioritat a l'atorgament de la concessió zonal.
Aquests serveis formaran part del Pla d'explotació.
102.2 No obstant això, atenent a raons d'interès públic, que hauran de ser degudament motivades, la Direcció General de Transports podrà aprovar el Projecte encara que en el Pla d'explotació corresponent no estiguin inclosos alguns dels serveis discrecionals esmentats.
103.1 Al concessionari zonal, amb caràcter general, li correspondrà la realització dels serveis discrecionals amb reiteració d'itinerari que li siguin sol·licitats quan aquests serveis transcorrin en més d'un 50% per la zona de transports.
103.2 Aquests serveis s'autoritzaran d'acord amb el règim general establert per als serveis discrecionals consolidats amb reiteració d'itinerari.
Els concessionaris zonals tindran preferència per a la prestació de serveis discrecionals amb reiteració d'itinerari, encara que transcorrin en menys d'un 50% dins la zona de transports, sempre que el centre que generi el transport estigui situat en el territori que comprèn la concessió zonal.
Els consells comarcals de les comarques compreses totalment o parcial en la zona de transport constituïda estaran especialment legitimats per emetre informe sobre el funcionament adequat del servei de transport de viatgers de la zona esmentada per tal que la Direcció General de Transports adopti les mesures oportunes per solventar les possibles deficiències que s'hagin pogut detectar.
106.1 Els municipis exerceixen les competències de planificació, ordenació i gestió dels transports públics urbans de viatgers d'acord amb la legislació de règim local i el que disposa la legislació de transports de viatgers de la Generalitat.
106.2 En qualsevol cas, aquestes competències s'han d'exercir amb subjecció a la planificació territorial i, quan existeixin, d'acord amb els plans específics de transports elaborats per l'Administració de la Generalitat en funció de les exigències generals per ordenar-los.
En l'elaboració dels plans específics de transports s'ha de comptar amb la participació dels ens locals afectats.
107.1 Es consideren serveis de transport urbà els que discorren íntegrament en sòl urbà o urbanitzable dins del mateix terme municipal.
107.2 Així mateix, tenen el caràcter d'urbans els serveis exclusivament dedicats a comunicar sòls urbans i urbanitzables situats dins d'un mateix terme municipal.
107.3 Els termes sòl urbà i sòl urbanitzable es defineixen de conformitat amb la legislació urbanística vigent a Catalunya.
107.4 En els municipis de menys de 100.000 habitants, els transports urbans poden integrar-se en les concessions zonals si així ho aconsellen raons d'interès públic, amb l'informe favorable previ dels ajuntaments afectats.
108.1 La gestió dels transports urbans per part dels municipis podrà adoptar qualsevol de les formes de gestió directa o indirecta de serveis previstes a la legislació de règim local.
108.2 En particular, els municipis i d'altres entitats locals poden gestionar els transports de la seva competència mitjançant la constitució de consorcis o la subscripció de convenis, en els termes establerts per la legislació de règim local.
109.1 L'establiment de nous serveis de competència municipal i la modificació dels existents, que puguin afectar els trànsits atesos amb anterioritat pels concessionaris de serveis públics regulars de caràcter interurbà, requerirà la justificació per part de l'Ajuntament corresponent de la necessitat del nou servei urbà i de la insuficiència del servei existent per atendre adequadament les necessitats dels usuaris, i la conformitat prèvia de l'Administració que concedeix el servei interurbà, que podrà condicionar-la a l'aprovació d'un pla de coordinació de l'explotació d'ambdós serveis, en l'elaboració del qual es donarà audiència a les empreses titulars de les concessions dels serveis regulars interurbans afectats.
109.2 La proposta de coordinació serà sotmesa a l'aprovació de la Direcció General de Transports per l'Ajuntament interessat i haurà de preveure els aspectes següents:
a) Avaluació de les necessitats de desplaçament de viatgers entre els nuclis afectats i de la idoneïtat dels mitjans existents per atendre-les.
b) Especificació, si escau, del seu grau d'incidència en els trànsits atesos per les concessions interurbanes objecte del present Reglament.
c) Descripció de les característiques del servei o de la modificació: itinerari, expedicions, calendari, horari, tarifes, i altres condicions d'explotació.
d) Mesures que es proposen, si escau, per compensar el desequilibri econòmic eventual de les concessions existents, derivat de la creació o modificació del servei o serveis.
La Direcció General de Transports, amb l'anàlisi prèvia de les dades aportades i la pràctica de les actuacions que consideri necessàries, podrà adoptar les mesures adients per tal de garantir els drets dels concessionaris afectats.
109.3 Quan hagin d'establir-se nous serveis regulars de caràcter interurbà que afectin l'àmbit de competència municipal, la Direcció General de Transports elaborarà i aprovarà el projecte de coordinació tècnica, amb l'audiència prèvia dels interessats i l'informe de l'Administració municipal.
La Direcció General de Transports vetllarà per l'adequació dels serveis de transport de competència municipal als plans de transport de caràcter supramunicipal que en tot cas s'haguin establert o estiguin en tràmit d'elaboració.
La determinació i modificació dels punts de parades fixes dels serveis regulars interurbans que hagin de realitzar-se en el sòl urbà o urbanitzable correspon a la Direcció General de Transports, a proposta de l'ens local o del concessionari, i en qualsevol cas amb l'informe de l'ens local afectat i amb audiència del concessionari interessat.
111.1 En les poblacions que disposin de transport públic urbà de viatgers, els ens locals hauran de disposar dels vehicles especials necessaris que permetin garantir, mitjançant els serveis adients, la mobilitat de les persones disminuïdes.
111.2 Llevat el cas que existeixin altres fórmules específiques que garanteixin el transport de les persones disminuïdes, segons el que preveu l'apartat anterior, quan el servei públic de transport col·lectiu urbà de viatgers es presti en règim de gestió indirecta, en les bases de contractació constarà l'obligatorietat de l'explotador de prestar els serveis de transports de les persones disminuïdes.
111.3 La prestació de serveis de transport discrecional de viatgers realitzats en vehicles amb una capacitat superior a deu places, inclòs el conductor, podrà dur-se a terme en la zona de competència municipal, a l'empara de les autoritzacions de transport interurbà atorgades per la Generalitat, l'àmbit de les quals comprengui el municipi corresponent.
Serveis discrecionals en vehicles de capacitat superior a nou places
La prestació de serveis públics de transport de viatgers discrecionals en vehicles de més de nou places de competència de la Generalitat es realitzarà a l'empara de les corresponents autoritzacions expedides per l'Administració de la Generalitat, d'acord amb les normes que fixi el Departament de Política Territorial i Obres Públiques quant a l'àmbit i la modalitat d'aquestes autoritzacions i les seves condicions d'atorgament, modificació i extinció.
113.1 Les autoritzacions a què fa referència l'article anterior poden adoptar alguna de les modalitats següents:
a) Autorització a l'empresa transportista sense limitació dels vehicles concrets amb què s'ha de realitzar.
b) Autorització a l'empresa transportista establint limitacions específiques en relació amb els vehicles que hagin d'utilitzar-se per al transport.
Aquesta modalitat pot adoptar, al seu torn, algun dels tipus següents: c) Estar referida a un o diversos vehicles concrets.
d) No estar referida a cap vehicle concret, de forma que el titular pugui realitzar transport amb qualsevol vehicle de què disposi.
113.2 Els transports discrecionals de viatgers hauran de realitzar-se com a regla general i, llevat d'autorització expressa que indiqui el contrari, mitjançant la contractació global pel transportista de la capacitat total del vehicle.
L'atorgament de les autoritzacions per a la realització de serveis discrecionals de transport de viatgers de competència de la Generalitat requerirà el compliment dels requisits següents: a) Ser persona física o jurídica amb plena capacitat d'obrar.
b) Tenir la nacionalitat espanyola, o la d'un país estranger amb el qual, en virtut del que disposin els tractats o convenis internacionals subscrits per l'Estat espanyol, no sigui exigible aquest requisit.
c) Posseir la capacitació professional, l'honorabilitat i la capacitat econòmica de conformitat amb les normes vigents.
d) Complir les obligacions de caràcter fiscal, laboral i social establertes per la legislació vigent.
e) La resta de requisits que en relació amb cadascuna de les modalitats d'autoritzacions siguin fixats pel Departament de Política Territorial i Obres Públiques.
Les autoritzacions de transport discrecional de viatgers de competència de la Generalitat s'atorgaran per un període de cinc anys, sens perjudici del visat periòdic de l'autorització per tal de comprovar la subsistència de les condicions que van motivar l'atorgament, i podran ser prorrogades successivament per períodes iguals mentre subsisteixin les circumstàncies que el van motivar.
Les autoritzacions hauran d'estar domiciliades en el lloc on el titular tingui el seu domicili o un centre de treball.
117.1 El Departament de Política Territorial i Obres Públiques podrà fixar un límit màxim d'antiguitat per als vehicles utilitzats en la prestació de serveis discrecionals, tant pel que fa al moment de l'atorgament de l'autorització com si la ultrapassen durant la vigència d'aquesta, i en aquest cas podran ser substituïts per altres que compleixin els requisits exigibles.
117.2 Els vehicles utilitzats en la prestació de serveis discrecionals hauran d'anar proveïts dels documents de control que determini el Departament de Política Territorial i Obres Públiques.
118.1 Les autoritzacions de serveis discrecionals de viatgers poden ser transferides a d'altres titulars, sempre que els adquirents compleixin els requisits que fixi el Departament de Política Territorial i Obres Públiques.
118.2 La transmissió de les autoritzacions en favor dels hereus forçosos del titular pot efectuar-se encara que aquests no compleixin el requisit de capacitació professional en els supòsits de mort, jubilació per edat, incapacitat física o legal, sempre que els adquirents es comprometin a complir el requisit en el termini d'un any.
En el supòsit d'incompliment d'aquesta condició, tindrà lloc la revocació de l'autorització.
Serveis discrecionals consolidats amb reiteració d'itinerari
119.1 La Direcció General de Transports podrà autoritzar la realització de transport discrecional consolidat amb reiteració d'itinerari quan, per la seva finalitat, s'hagi d'ajustar a itineraris, calendaris i horaris predeterminats.
Es consideren compresos en aquesta circumstància els transports que van adreçats a un grup homogeni i específic d'usuaris amb origen o destinació a un centre concret d'activitat comú (docent, laboral, militar, i altres similars).
119.2 Això no obstant, els transports discrecionals consolidats esmentats anteriorment tenen la consideració de regulars quan fan més del 50% del seu recorregut per àrees territorials qualificades o projectades com a zones de transport, i no es poden autoritzar perquè es consideren compresos en la concessió zonal corresponent.
120.1 L'autorització a què fa referència l'article anterior serà atorgada a les empreses que hagin convingut prèviament amb els representants dels usuaris la realització del transport mitjançant el contracte corresponent.
120.2 Es consideraran representants dels usuaris les persones que assumeixin la relació amb el transportista en funció de la seva posició específica en relació amb aquells: òrgans administratius competents sobre centres docents públics, propietaris o directors de centres docents privats i de treball, representants de les associacions de pares d'alumnes o de treballadors, o d'altres similars.
121.1 La sol·licitud es formularà davant el Servei Territorial de Transports de la demarcació competent, d'acord amb el que determina l'article 30 del present Reglament.
121.2 En la sol·licitud esmentada hauran de constar les dades següents:
a) Plànol on consti la descripció de l'itinerari, i on s'assenyali especialment la ubicació del centre de treball o centre docent i el punt de partida i, si s'escau, les parades intermèdies.
b) Calendari i horari de les expedicions.
c) Quantitat total de persones que cal transportar i model del document d'identificació laboral, escolar o altre, el qual, obligatòriament, hauran de portar.
d) Contracte o precontracte subscrit entre el centre del qual es tracta i el transportista que hagi de realitzar el servei.
e) Designació del material mòbil a emprar i indicació de la seva matrícula i de la seva capacitat en seients.
Els vehicles amb els quals es presten aquests serveis hauran d'estar proveïts d'autorització de transport discrecional, l'àmbit territorial dels quals abasti la totalitat dels seus recorreguts, i hauran de complir la normativa vigent pel tipus de transport del qual es tracti.
122.1 Gaudiran de dret de prioritat per a la prestació del servei discrecional i per a l'atorgament de l'autorització corresponent els concessionaris de serveis regulars de viatgers de caràcter lineal que estiguin disposats a realitzar el servei en les mateixes condicions ofertes pels peticionaris, i quan el servei sol·licitat coincideixi totalment amb el regular en explotació.
No obstant això, quan el material mòbil aportat pel concessionari coincident tingui una antiguitat inferior a 5 anys, la coincidència exigible per a l'exercici del dret de prioritat serà del 75% amb el regular en explotació.
El dret de prioritat, establert en el paràgraf primer d'aquest article, no serà aplicable en els supòsits següents: a) Als serveis que hagin d'establir-se en les rodalies de les grans poblacions, entenent aquesta zona a aquests efectes, com la que s'estén fins a les distàncies màximes següents: a.1) Poblacions de més d'1.000.000 d'habitants: 50 km.
a.2) Poblacions de 200.000 a 1.000.000 d'habitants: 30 km.
a.3) Poblacions de 100.000 a 200.000 habitants i capitals de província de població inferior a 100.000 habitants:15 km.
b) Als serveis públics regulars de transport de viatgers que comuniquin dos o més capitals de província o alguna d'elles amb una tercera població superior a 100.000 habitants.
122.2 No obstant el que preveuen els apartats anteriors, els concessionaris de serveis públics regulars de viatgers podran exercir, així mateix, el dret de prioritat d'explotació quan concorri alguna de les circumstàncies següents:
a) Quan es tracti d'un servei regular considerat de trànsit feble, és a dir, que atengui un conjunt de població que no excedeixi les 300 persones per quilòmetre d'itinerari, exclosa la del nucli urbà de major nombre d'habitants, que no tingui més de sis vehicles adscrits al servei i que el seu itinerari sigui coincident, si més no en un 15%, amb el sol·licitat.
b) Quan es tracti de serveis regulars que es realitzin en àrees rurals i en poblacions inferiors a 100.000 habitants, i el seu itinerari sigui coincident si més no en un 20% amb el sol·licitat, i es justifiqui de forma individualitzada la necessitat d'incloure el servei discrecional per tal de fer rendible globalment l'explotació.
L'apreciació d'aquestes circumstàncies correspondrà a la Direcció General de Transports i l'empresa titular del servei regular haurà d'aportar, a tal efecte, la informació i documentació que estimi procedent.
122.3 En qualsevol cas, els concessionaris zonals tenen preferència per a la prestació de serveis discrecionals consolidats, d'acord amb itineraris, calendaris i horaris predeterminats sempre que el lloc o punt en què radica l'activitat que justifica el transport estigui situat en el territori que en comprèn la concessió.
123.1 En cas que existeixi el dret de prioritat, d'acord amb el que disposa l'article anterior, l'òrgan administratiu competent haurà de notificar la petició d'autorització del servei als titulars dels serveis regulars afectats per tal que manifestin, en el termini de deu dies, el propòsit d'exercir-lo.
123.2 L'efectivitat del dret de prioritat queda supeditada al fet que les condicions de prestació del servei que ofereix qui l'invoca siguin equivalents a les ofertes de l'empresa sol·licitant.
A aquests efectes, l'Administració tindrà en compte les diferents circumstàncies que concorrin i el material mòbil ofert.
123.3 La renovació dels serveis autoritzats haurà de ser sol·licitada pel seu titular amb una antelació mínima d'un mes a la data de finalització del termini de validesa d'aquesta i serà atorgada per l'Administració sempre que aquesta renovació no impliqui modificació substancial, objectiva o subjectiva, del contracte que hagui donat lloc a l'atorgament de l'autorització i el servei s'hagi prestat en les condicions adequades.
123.4 El dret de prioritat no podrà exercir-se amb motiu de les renovacions anuals de serveis ja establerts quan el concessionari del servei regular lineal coincident l'hagi renunciat, o no l'hagi exercit en el moment inicial i pretengi fer-ho amb motiu de la renovació anual.
124.1 La Direcció General de Transports pot autoritzar excepcionalment la realització de serveis discrecionals de transport de viatgers amb cobrament individual, ja siguin sense o amb reiteració d'itinerari, quan resulti degudament acreditada la seva necessitat i no ocasionin una minoració substancial en el trànsit dels serveis regulars.
Es considera que concorren aquestes circumstàncies:
a) Quan la realització del servei respon a exigències d'interès públic, per causes tals com la incomunicació entre dues o més poblacions, la necessitat de cobrir esdeveniments d'afluència massiva de públic, o qualsevol altra de naturalesa anàloga que determini la necessitat d'establir, amb caràcter urgent, un servei d'aquestes característiques.
b) Quan el trànsit que es pretén realitzar no es troba ja degudament atès per altres serveis regulars en explotació.
124.2 Les autoritzacions seran atorgades per un període de validesa limitat i sempre que resultin degudament acreditades les circumstàncies exposades anteriorment, i podran ser revocades quan l'Administració consideri la improcedència del seu manteniment.
125.1 Els vehicles utilitzats per a la prestació de serveis discrecionals amb reiteració d'itinerari hauran d'estar proveïts de l'autorització de transport discrecional l'àmbit territorial de la qual cobreixi la totalitat del recorregut.
125.2 Els titulars de l'autorització corresponent podran utilitzar, a més dels vehicles que hi són previstos expressament, un altre material mòbil propi o aliè en el supòsit d'indisponibilitat provisional dels primers per a la prestació del servei.
125.3 El titular de l'autorització serà, en aquest cas, responsable de la prestació del servei adequada i del compliment de les seves condicions, per la qual cosa haurà de subscriure amb el propietari del vehicle o vehicles utilitzats un document contractual en què figuri expressament aquesta previsió, a més de la resta de pactes que les parts estimin convenients.
Serveis discrecionals amb vehicles fins a nou places
126.1 La prestació de serveis públics de transport de viatgers discrecionals amb vehicles fins a nou places es realitzarà a l'empara de l'autorització corresponent expedida per l'Administració de la Generalitat, que habilitarà per realitzar aquest tipus de transport dins el territori de Catalunya sense radi d'acció limitat, d'acord amb les normes que fixi el Departament de Política Territorial i Obres Públiques quant a les seves condicions d'atorgament, modificació i extinció.
126.2 Aquests serveis s'han de contractar per la seva capacitat total llevat que hi hagi habilitació expressa per al cobrament individual per seient.
126.3 L'atorgament de l'autorització a què fa referència l'apartat primer, quan es tracti de vehicles amb una capacitat superior a cinc places, requerirà la concurrència d'alguns dels requisits següents:
a) Que el servei estigui destinat bàsicament a cobrir les necessitats de desplaçament dels usuaris en zones de trànsit d'alta muntanya dèbil.
b) Que les característiques dels itineraris que es pretenen cobrir no permetin o facin especialment dificultosa la utilització de vehicles d'una capacitat més gran.
L'Administració fixarà en l'autorització corresponent les condicions a les quals s'haurà de sotmetre la prestació del servei, per tal de garantir-ne l'adequació correcta a les circumstàncies que motivaren l'atorgament.
127.1 En el supòsit que es tracti de vehicles de capacitat màxima de cinc places, serà necessària, per a la realització de transport, l'obtenció simultània de la llicència municipal o local que habiliti per a la prestació de serveis urbans, d'acord amb les competències d'ordenació i gestió dels serveis urbans de transport que corresponen als ajuntaments o ens metropolitans legalment constituïts, i l'autorització de l'Administració de la Generalitat a què fa referència l'article anterior.
En aquest supòsit, i fins i tot per a la realització de serveis interurbans, la llicència municipal és condició indispensable per poder admetre passatgers des del municipi de què es tracta, sens perjudici de la necessària autorització de la Generalitat.
127.2 No obstant el que disposa l'apartat anterior, es podran atorgar llicències municipals sense l'atorgament simultani de l'autorització corresponent de l'Administració de la Generalitat, en el cas que s'acrediti de forma suficient la necessitat i la rendibilitat del servei amb caràcter únicament urbà.
En aquest supòsit, no es podrà atorgar al titular de la llicència municipal l'autorització a què fa referència l'article anterior fins que no hagin transcorregut cinc anys i es justifiqui la procedència del seu atorgament.
128.1 Excepcionalment, podran atorgar-se autoritzacions habilitants per a la prestació de serveis interurbans en vehicles fins a cinc places, tot i que el municipi no atorgui simultàniament la llicència corresponent, quan concorrin conjuntament les circumstàncies següents:
a) Que la llicència municipal hagi estat denegada, o no hagi estat adoptada una resolució expressa en el termini de tres mesos a partir de la petició.
b) Que els vehicles tinguin la residència en municipis de menys de 5.000 habitants.
c) Que el nombre de vehicles que tinguin la residència en el municipi, proveïts de la llicència i autorització corresponents, sigui insuficient per satisfer adequadament les necessitats de transport, circumstància que haurà de quedar justificada plenament a l'expedient.
128.2 Recíprocament, les llicències municipals o locals només podran ser atorgades sense la concessió simultània de la corresponent autorització de transport interurbà, quan resti acreditada la necessitat i rendibilitat del servei amb caràcter estrictament urbà.
En aquesta circumstància, el titular de la llicència municipal no podrà obtenir l'autorització de transport interurbà fins que no hagi transcorregut un període mínim de cinc anys.
128.3 La pèrdua o retirada per qualsevol causa legal de la llicència de transport urbà o de l'autorització de transport interurbà comportarà la cancel·lació de l'altra llicència o autorització correlativa, llevat del cas que l'ens competent decideixi expressament sobre la seva pervivència si concorren les circumstàncies previstes en els punts 1 i 2 anteriors.
L'atorgament de les llicències de transport urbà o metropolità i de les autoritzacions de transport interurbà s'efectuarà d'acord amb el procediment següent: a) La sol·licitud de les dues llicències s'efectuarà conjuntament davant l'Ajuntament o l'entitat local competent per a l'atorgament de la llicència local.
El sol·licitant podrà referir la seva sol·licitud únicament a la llicència de transport local, l'atorgament de la qual estarà condicionat al compliment dels requisits de l'article anterior.
b) L'Ajuntament o l'entitat local que hagi rebut la petició la remetrà a l'òrgan competent per a l'atorgament de l'autorització de transport interurbà, el qual tindrà en compte la situació de l'oferta i la demanda de transport, i emetrà informe en un termini de dos mesos, amb caràcter autovinculant, sobre la denegació o l'atorgament de l'autorització.
No obstant això, quan l'Ajuntament consideri manifestament improcedent accedir a la petició de llicència municipal, podrà denegar-la directament, i remetrà la sol·licitud a l'òrgan competent sobre l'autorització de transport interurbà, als efectes previstos en l'apartat d) d'aquest article.
c) L'Ajuntament o ens local competent, vist l'informe anterior i amb la ponderació prèvia de les necessitats de transport i de l'oferta existent i, si escau, de l'existència de quotes o contingents de llicències, decidirà sobre l'atorgament de la llicència d'acord amb el procediment que estableixen les normes corresponents.
A aquests efectes, caldrà tenir en compte que si l'informe de l'Administració de la Generalitat és negatiu, l'atorgament de la llicència local només serà procedent si es donen les circumstàncies previstes en l'article 128.2, d'acord amb el que s'hi estableix.
d) L'Ajuntament o ens local competent notificarà l'atorgament o la denegació de la llicència municipal a l'òrgan competent per a l'atorgament de l'autorització de transport interurbà, el qual procedirà, de conformitat amb el seu informe previ, al que es refereix l'apartat b) anterior, llevat que aquest fos positiu i l'Ajuntament hagués decidit la denegació de la llicència municipal.
En aquest cas, només podrà atorgar-se autorització de transport interurbà quan, amb el compliment previ dels requisits enumerats en el punt 1 de l'article anterior, això resulti justificat pel conjunt de circumstàncies concurrents.
e) Els ajuntaments i entitats locals podran condicionar l'atorgament de les llicències municipals a la fixació de quotes o contigents.
130.1 Com a norma general, la prestació dels serveis discrecionals de transport de viatgers amb vehicles de capacitat fins a nou places haurà d'iniciar-se en el terme del municipi o l'entitat local competent per a l'atorgament de la llicència de transport urbà, o on tingui la residència el vehicle al qual es troba referida l'autorització de transport interurbà quan aquesta hagi estat expedida sense l'existència prèvia de llicència municipal.
130.2 Excepcionalment, els titulars de les autoritzacions podran efectuar la recollida de viatgers fora l'àmbit territorial de l'entitat local que hagi atorgat la corresponent llicència o de residència del vehicle, quan la recollida s'efectuï en els ports i aeroports de Catalunya o en altres punts singulars que es puguin determinar pel Departament de Política Territorial i Obres Públiques i hagi estat prèviament concertada, d'acord amb les normes que estableixi el Departament esmentat.
Els serveis realitzats a l'empara d'aquesta excepció s'entendrà que tenen l'origen o la destinació en el municipi o entitat local expedidora de la llicència o de residència del vehicle, si escau.
130.3 Fora d'aquests supòsits, s'entendrà que el transport té el seu origen en el lloc on són recollits els viatgers, i només podran prestar aquests serveis els titulars de llicències del municipi on tingui lloc la recollida, o d'autoritzacions de transport interurbà amb residència al mateix municipi.
131.1 La Generalitat de Catalunya podrà establir àrees territorials de prestació conjunta dels serveis de transport discrecional de viatgers en vehicles fins a nou places a les zones en què existeixi interacció o influència recíproca entre ells, de manera que l'ordenació dels serveis esmentats trascendeix l'interès de cadascun dels municipis compresos en aquesta àrea.
En aquestes àrees, els vehicles autoritzats per a la realització d'aquest tipus de transport estaran facultats per a la prestació de qualsevol servei, ja tingui caràcter urbà o interurbà, quan l'inici tingui lloc a l'àrea, fins i tot fora del terme municipal on tingui la residència el vehicle.
131.2 Per a l'establiment de les àrees territorials de prestació conjunta serà necessari almenys l'informe favorable de les dues terceres parts dels municipis que es proposi incloure-hi, municipis que hauran de representar com a mínim el 75% de la població total de l'àrea.
131.3 La competència per a l'atorgament de les autoritzacions habilitants per a la realització dels serveis en l'àrea correspondrà a la Direcció General de Transports que podrà delegar-la a l'autoritat encarregada de la gestió de l'àrea, i substituiran les llicències locals i autoritzacions previstes en el present capítol, per la qual cosa no serà aplicable el procediment coordinat d'atorgament que hi és previst.
En aquells punts específics en què es produeixi una generació de trànsit important que afecti diferents municipis, tals com ports, aeroports, estacions ferroviàries i d'autobusos, fires, mercats o altres de similars, quan les necessitats de transport no es trobin suficientment ateses per persones titulars simultàniament d'autoritzacions de transport interurbà i de l'autorització d'urbà del municipi corresponent, l'ens competent per a l'atorgament de l'autorització del transport interurbà podrà establir un règim específic que prevegui la possibilitat que vehicles amb llicència o residenciats en altres municipis realitzin serveis amb origen en els referits punts de generació de trànsit.
133.1 Són transports turístics els que es presten a través de les agències de viatges, de forma conjunta amb altres serveis complementaris, per satisfer de forma general les necessitats de les persones que realitzen desplaçaments relacionats amb activitats culturals, d'oci o d'altres anàlogues.
133.2 Els transports turístics hauran de prestar-se, en qualsevol cas, com a part dels paquets turístics definits per la normativa reguladora de les agències de viatges.
Els paquets turístics esmentats hauran de comprendre, com a mínim, a més del servei de transport d'anada al punt de destinació i de tornada al punt d'origen, dues de les prestacions complementàries següents:
b) Guia turística, la qual exigirà, com a mínim, la presència d'una persona especialitzada, que no sigui el conductor, que realitzi aquesta funció.
Això no obstant, en els serveis en els quals l'anada i la tornada al punt de destinació es realitzi en menys de 8 hores en un mateix dia, és suficient que juntament amb el transport es realitzi una de les prestacions complementàries esmentades.
133.3 Tindran també el caràcter de turístics els transports amb origen o destinació en aeroports, ports o estacions ferroviàries, contractats amb agències de viatges conjuntament amb el transport aeri, marítim o ferroviari corresponent, com a continuació o antecedent d'aquest transport, sempre que el preu del transport per carretera no excedeixi del 40% del realitzat en l'altre mitjà.
133.4 Els transports turístics podran ser objecte de contractació individual i el cobrament per seient, i es facilitarà a cada viatger un bitllet en el qual s'especificarà que es tracta d'un servei turístic, el trajecte que comprèn, les prestacions complementàries incloses, i el preu total.
134.1 Quan els transports turístics tinguin caràcter periódic, i es prestin amb reiteració d'itinerari de tal manera que pugui afectar el trànsit del servei regular, el preu del paquet turístic en el qual estiguin inclosos haurà de ser com a mínim un 30% superior al preu del transport en el servei regular.
Seran aplicables, a l'efecte d'apreciació de la coincidència, les regles que estableixen els articles 6, 9, i 10 d'aquest Reglament.
134.2 Això no obstant, l'esmentat requisit podrà ser exonerat pel Departament de Política Territorial i Obres Públiques, a petició de l'agència de viatges, quan en l'expedient corresponent, amb audiència a l'empresa titular de la línia regular, quedi suficientment justificada la possibilitat de realitzar el paquet turístic als preus oferts i l'especificitat dels usuaris del transport turístic que impedeix que es realitzi una competència injustificada per a la línia regular coincident.
135.1 Amb la finalitat de garantir el compliment dels requisits que estableixen els articles anteriors, les agències de viatges hauran de comunicar a l'Administració els transports turístics realitzats amb caràcter periódic i amb reiteració d'itinerari i el calendari que pretenguin dur a terme, i especificaran les condicions de prestació, les tarifes i la resta dels serveis que integren el paquet turístic.
L'Administració prohibirà la realització del transport corresponent quan a l'expedient no quedi suficientment justificat el compliment de les condicions exigibles.
135.2 Els serveis corresponents podran començar a prestar-se un cop transcorregut un mes des de la data de la seva comunicació a l'Administració, si aquesta no ha fet manifestació expressa en un altre sentit.
En cap cas s'entendran atorgades per silenci administratiu autoritzacions contràries a l'interès públic o a l'ordenament jurídic.
Independentment dels transports turístics integrats en paquets turístics a què fan referència els articles anteriors d'aquest capítol, les agències de viatges podran realitzar transports discrecionals de viatgers amb contractació individual sense que s'exigeixi que formin part de paquets turístics, sempre que tinguin caràcter ocasional i esporàdic i vagin dirigits a un grup homogeni d'usuaris, tal com assistents a espectacles esportius, recreatius, o altres d'anàlegs, amb els requisits establerts en l'article 36 del Decret 45/1980, de 13 de gener, pel qual s'aprova el Reglament de les agències de viatges.
Les empreses titulars de l'explotació de serveis regulars de viatgers que atenguin trànsits coincidents amb els dels serveis a què es refereix aquest capítol estaran especialment ligitimades per denunciar qualsevol infracció que es produeixi en l'establiment o prestació d'aquests.
L'Administració estarà obligada a realitzar la investigació corresponent encaminada a exigir les responsabilitats existents, si escau.
138.1 Són transports privats els que, pel seu compte i com a activitat complementària d'una altra de principal, fan els titulars d'aquesta, amb vehicles propis.
138.2 Els transports privats hauran d'acomplir les prescripcions següents:
a) Els viatgers tindran el seu origen o destí als establiments de l'empresa, o es desplaçaran entre els punts exteriors a aquesta sempre que, en aquest últim supòsit, es tracti d'atendre les seves pròpies necessitats internes.
b) Quan els transports es realitzin en autobusos, aquests hauran de ser propietat de l'empresa.
En la resta de supòsits, i quan es tracti de substituir els vehicles esmentats al paràgraf anterior, que es trobin avariats per un termini no superior a un mes, els vehicles podran ser llogats d'acord amb el que preveu l'ordenament vigent.
c) Els vehicles hauran de ser conduïts pel titular de l'empresa o per persones que en depenguin, i aquesta condició s'acreditarà mitjançant la documentació corresponent de contractació laboral i d'afiliació a la Seguretat Social.
d) Els viatgers hauran de ser treballadors o assalariats dels centres respectius, o persones que hi assisteixin.
En el primer cas, serà determinant de la condició d'usuari la seva relació laboral amb l'empresa; en el segon cas, els viatgers ho seran en qualitat de socis, beneficiaris o contractants d'altres serveis objecte de l'activitat principal de l'empresa o establiment.
e) La percepció del preu del transport de viatgers de forma independent al de la prestació principal, únicament serà procedent quan es tracti de transports que siguin utilitzats de forma diferenciada i no homogènia pels diferents usuaris del servei o prestació principal i sigui autoritzada expressament per l'Administració.
Aquesta autorització determinarà el preu màxim aplicable, que no podrà excedir de l'estricte cost del transport, sense que l'empresa pugui obtenir cap benefici per aquest concepte.
139.1 Per a la realització de transports privats, com a regla general serà necessària l'autorització administrativa prèvia.
No obstant això, estaran exempts d'autorització els transports privats que es realitzin en vehicles inferiors a nou places, llevat dels de caràcter sanitari i fúnebre.
139.2 Per a l'atorgament de les autoritzacions de transport privat de viatgers serà necessària la justificació prèvia de la necessitat de realitzar el transport per al qual se sol·liciti l'autorització, d'acord amb el nombre d'empleats o possibles usuaris.
La Direcció General de Transports podrà, en funció de les dades obtingudes, limitar el nombre de places dels vehicles per als quals es concedeixi l'autorització.
Aquests vehicles no podran excedir de l'antiguitat màxima que determini la legislació vigent.
139.3 En els supòsits de canvi de propietat de l'empresa, fusió o absorció per una altra i, en general, de canvi de titularitat del negoci principal, serà procedent la novació subjectiva de les autoritzacions corresponents de transport privat en favor del nou titular dels vehicles als quals estiguessin adscrites, si així ho sol·licita el titular, sense que sigui exigible el compliment del requisit d'antiguitat màxima dels vehicles que preveu el punt anterior.
140.1 El transport funerari haurà de ser realitzat per empreses de pompes fúnebres legalment establertes i autoritzades pels Ajuntaments corresponents, i tindrà la consideració de transport privat.
140.2 Els vehicles amb els quals es realitzi el transport funerari hauran de complir els requisits tècnics, sanitaris i d'antiguitat que fixi la legislació vigent, i també respectar, en qualsevol cas, les normes vigents en matèria de policia mortuòria.
140.3 Les corresponents autoritzacions de transport privat per a la realització de transport funerari seran atorgades per la Direcció General de Transports, d'acord amb la proposta realitzada per l'Ajuntament corresponent i amb la constatació prèvia per part d'aquest del compliment dels requisits relatius als transports privats, i dels previstos en el punt anterior.
Aquestes autoritzacions habilitaran per realitzar qualsevol transport, independentment del recorregut d'aquest, fins al lloc en què es realitzi l'enterrament o es condueixi el cadàver, si bé el servei haurà de tenir el seu origen en el municipi on l'empresa de pompes fúnebres tingui la seva seu, a no ser que es tracti de municipis en els quals no existeixin empreses de pompes fúnebres o de supòsits de catàstrofes o sinistres extraordinaris, i en aquest cas no existirà la limitació esmentada.
141.1 Les estacions de viatgers són instal·lacions destinades a la concentració d'arribades, sortides i trànsits de vehicles de transport públic de viatgers per carretera.
141.2 Les estacions de viatgers han de reunir, amb caràcter general, les condicions mínimes que s'expressen a continuació
a) Comptar amb accessos suficients per a les entrades i sortides dels vehicles, de manera que no produeixin interferències entre ells, ni alteracions sensibles en la capacitat de circulació normal per les vies confrontants.
b) Comptar amb accessos independents dels viatgers, respecte dels vehicles.
c) Posseir dàrsenes en nombre suficient per als aparcaments simultanis que calguin.
d) Tenir andanes cobertes per a la pujada i baixada de viatgers.
e) Comptar amb zones d'espera independents de les andanes.
f) Qualsevol altra de naturalesa anàloga que pugui determinar el Departament de Política Territorial i Obres Públiques.
L'establiment d'estacions d'autobusos podrà dur-se a terme per iniciativa del Departament de Política Territorial i Obres Públiques, a través de la Direcció General de Transports, dels ens locals interessats o dels particulars.
L'establiment d'una estació de viatgers requerirà l'aprovació del Projecte corresponent, que podrà ser redactat per la mateixa Direcció General de Transports o bé pels ens locals o pels particulars interessats.
Aquest Projecte haurà de contenir, com a mínim, les següents determinacions:
a) Memòria justificativa amb el contingut següent: Justificació de la seva necessitat i conveniència.
Estudi de l'impacte urbanístic.
Nombre mínim de dàrsenes o aparcaments i zones de circulació i maniobra.
Superfície necessària destinada als viatgers (andanes, zones de pas, espera, etc.).
Instal·lacions mínimes i complementàries.
Càlcul, justificació de preus, expropiacions i pla d'obres.
c) Plecs de prescripcions tècniques particulars.
d) Pressupost, que constarà de medicions, quadre de preus, pressupostos parcials i pressupost general.
e) Qualsevol altre de naturalesa anàloga que pugui establir el Departament de Política Territorial i Obres Públiques.
En el procediment per a l'aprovació, si s'escau, del Projecte es realitzaran els estudis tècnics necessaris i s'obrirà un període d'informació pública per un termini de dos mesos.
Així mateix es remetrà l'expedient als ens locals afectats i als concessionaris dels serveis regulars que es prevegi hagin de concòrrer a l'estació.
A la vista de les actuacions practicades i amb les modificacions que es consideri que han de ser introduïdes com a conseqüència del resultat de la informació pública, la Direcció General de Transports, amb l'informe previ de la Comissió de Transports de Catalunya, aprovarà, si escau, el Projecte corresponent.
146.1 La localització de les estacions s'ha de determinar d'acord amb els Ajuntaments corresponents i en funció dels plans urbanístics, amb audiència a les empreses concessionàries de serveis regulars afectades.
146.2 Aquesta localització respondrà, no només a raons pròpies d'explotació dels serveis que les hagin d'utilitzar, sinó igualment a l'existència d'àmbits d'actuació comarcal o zonal, i a la seva coordinació amb la resta de modes de transport terrestre, i també amb els aeris i marítims i amb els transports urbans de la ciutat de la qual es tracti.
Per a la fixació del seu emplaçament es ponderarà, així mateix, la seva incidència en les aspectes urbanístics, de trànsit, de seguretat i de medi ambient.
146.3 Sens perjudici de la necessària coordinació de totes les estacions amb els transports urbans, aquelles que concentrin serveis de viatgers de rodalies de grans poblacions hauran d'emplaçar-se, en tot cas, al costat de nuclis de comunicacions urbanes que facilitin el transbordament i la transferència de trànsits.
146.4 En la conurbació de Barcelona i en les comarques compreses dins la seva zona d'influència directa, serà aplicable el que disposa la Llei 7/1987, de 4 d'abril.
Les concessions administratives de construcció i explotació d'estacions de viatgers seran atorgades pel Departament de Política Territorial i Obres Públiques, d'acord amb els procediments d'adjudicació que preveu la legislació de contractació administrativa.
148.1 Com a regla general, l'adjudicació de la concessió per a la construcció i l'explotació de l'estació es portarà a terme mitjançant concurs, i servirà de base el plec de condicions jurídiques, econòmiques i administratives que sigui aprovat pel Departament de Política Territorial i Obres Públiques.
148.2 Seran aplicables en relació amb la celebració i l'adjudicació del concurs les regles generals previstes a la legislació de contractació administrativa.
148.3 Com a criteris de valoració de les ofertes presentades s'utilitzaran fonamentalment els següents: La idoneïtat i la conveniència del projecte, i introducció altres serveis i característiques a més dels mínims exigits.
La idoneïtat i la conveniència de les instal·lacions i mitjans complementaris que s'ofereixin.
Qualsevol altra millora o garantia d'una prestació del servei més adequada, diferent de les propostes que es formulin en virtut dels apartats anteriors.
148.4 Quan la iniciativa per a l'establiment s'hagi dut a terme per un ens local o un particular, aquesta circumstància es valorarà especialment en el concurs corresponent.
148.5 Les concessions de construcció i explotació han de tenir una durada de cinquanta anys i s'extingeixen per qualsevol de les causes a què fa referència l'article 18.
149.1 L'Administració de la Generalitat podrà construir directament una estació de viatgers i contractar la seva explotació.
149.2 La localització de l'estació de viatgers es determinarà d'acord amb el que preveu l'article 146 d'aquest Reglament.
149.3 L'explotació de les estacions de viatgers serà objecte de concessió administrativa, la qual s'adjudicarà amb caràcter general per concurs.
149.4 Com a criteris de valoració de les ofertes presentades s'utilitzaran fonamentalment els següents:
Instal·lacions i mitjans complementaris oferts.
Cànon a satisfer a l'Administració concedent.
Experiència en la gestió del transport o de les seves infrastructures.
Condició de concessionari de servei regular amb accés a l'estació.
149.5 Les concessions d'explotació han de tenir una durada de cinquanta anys i s'extingeixen per qualsevol de les causes a què fa referència l'article 18.
150.1 La Direcció General de Transports o, en el seu cas, l'òrgan administratiu competent, per raons d'interès públic pot disposar l'obligatorietat de l'ús de les estacions als concessionaris de serveis regulars interurbans, amb l'audiència prèvia als interessats.
150.2 Això no obstant, el que es disposa en el punt anterior, llevat que l'ens concedent, amb l'informe previ de l'Ajuntament corresponent, imposi expressament l'obligatorietat d'utilitzar l'estació, aquesta no serà preceptiva per a les línies de curt recorregut que per la modalitat de la seva prestació siguin assimilables a les urbanes.
150.3 No obstant això, es podrà dispensar d'utilitzar les estacions de viatgers a aquelles empreses que en la data de l'inici de l'explotació de les dites estacions disposin d'instal·lacions pròpies degudament autoritzades, amb les condicions mínimes que determini la Direcció General de Transports, que en cap cas podran excedir de les que estableix l'article 141.2.
151.1 Correspon a la Direcció General de Transports fixar les tarifes aplicables a les estacions de viatgers.
151.2 Els preus o tarifes que s'estableixin per la utilització de les estacions de viatgers hauran d'estar en relació amb els serveis efectivament prestats als transportistes i als usuaris.
151.3 Les tarifes es podran revisar quan l'evolució dels costos hagi alterat l'equilibri econòmic de la concessió.
El funcionament de cada estació serà objecte de regulació mitjançant un reglament d'explotació, que haurà de ser aprovat per la Direcció General de Transports.
153.1 Les instal·lacions annexes als serveis d'una única empresa transportista o operadora de transport només requeriran autorització administrativa.
153.2 La Direcció General de Transports podrà exigir a l'empresa titular l'adequació i la idoneïtat de les instal·lacions i especialment dels serveis oferts als usuaris, tenint en compte les característiques dels serveis de transport que hi concorrin, i sense que en cap cas s'excedeixin les condicions mínimes que per a les estacions de viatgers fixa l'article 141.2.
154.1 L'explotació d'instal·lacions destinades als serveis de transport discrecional de viatgers, quan els terrenys siguin de titularitat de l'explotador, requerirà l'autorització administrativa corresponent de la Direcció General de Transports.
154.2 A aquests efectes, els interessats hauran de presentar la sol·licitud corresponent i adjuntar un projecte que haurà de contenir les determinacions a què es refereix l'article 143 del present Reglament.
154.3 La localització d'aquestes instal·lacions s'ha de determinar d'acord amb el que preveu l'article 146 del present Reglament.
No tindran la consideració d'estacions els terrenys i instal·lacions destinats únicament i exclusiva a garatge o estacionament de vehicles.
Els serveis de transport regular de viatgers estaran subjectes a tarifes obligatòries que es determinaran en el corresponent títol concessional.
Els plecs de clàusules d'explotació han d'especificar les tarifes màximes i mínimes que s'han de cobrar als usuaris, amb el desglossament dels factors constitutius i el procediment per revisar-les.
157.1 En els serveis de transport regular de viatgers el règim tarifari de la concessió podrà establir-se: a) Mitjançant una única tarifa viatger-km per a tots els serveis i expedicions de la concessió.
b) Mitjançant diferents tarifes viatger-km específiques per a cadascun dels serveis i expedicions de la concessió o per part d'ells.
c) Mitjançant una tarifa viatger-km especial per a aquells serveis que per la seva comoditat, qualitat, serveis complementaris o altres circumstàncies la requereixen.
d) Mitjançant tarifes zonals per viatgers per a cadascuna de les zones per les quals transcorrin els serveis de la concessió, independentment del nombre de quilòmetres realitzats.
e) Mitjançant tarifes per viatger per a tots els serveis de la concessió, independentment dels quilòmetres realitzats.
157.2 En els supòsits previstos als apartats a), b) i c), el preu del bitllet per a cada trajecte serà el resultant de multiplicar la tarifa base establerta per la distància en quilòmetres entre els punts d'origen i destí, i es podrà aplicar, en el seu cas, els arrodoniments corresponents.
En aquests casos, l'Administració establirà amb caràcter general un mínim de percepció sigui quina sigui la distància recorreguda.
157.3 El concessionari, donant compte a l'Administració amb una antelació mínima de 15 dies, podrà establir bonificacions i/o descomptes en el preu dels bitllets, sense que aquests puguin implicar discriminacions no justificades en relació amb determinats usuaris.
L'òrgan competent podrà imposar limitacions a aquests o prohibir el seu establiment per raons d'ordenació o coordinació dels transports, degudament acreditades, especialment quan existeixi coincidència de trànsits amb altres serveis regulars per carretera.
La revisió de les tarifes de la concessió haurà de ser realitzada d'acord amb el que preveu l'article 163 del present Reglament.
Quan procedeixi la dita modificació i no es porti a terme, l'Administració haurà de mantenir l'equilibri concessional, i realitzar en el seu cas les compensacions necessàries.
157.5 A les línies interurbanes que tinguin trànsits urbans coincidents amb els d'altres serveis de competència municipal, les tarifes individuals corresponents pels trànsits esmentats no podran ser inferiors a les del servei urbà municipal.
158.1 L'Administració podrà autoritzar en aquelles expedicions diferenciades de les ordinàries en les quals es prestin serveis complementaris no previstos en l'estructura tarifària que el preu corresponent a aquests sigui lliure, sempre que resti garantida la possibilitat d'utilització del servei en altres expedicions en les condicions que preveu el títol concessional i als preus màxims autoritzats en aquest per tots els usuaris que aixi ho desitgin.
No serà necessària l'autorització esmentada quan es tracti de serveis complementaris d'utilització opcional per part dels usuaris que es prestin en les expedicions ordinàries i que es cobrin de forma diferenciada únicament als usuaris que els utilitzin.
158.2 L'Administració estarà obligada a satisfer al concessionari, sempre que aquest així ho demani, la compensació de les obligacions de servei públic que li siguin imposades i, en especial, les relatives al transport de correu i les reduccions als membres de famílies nombroses, mentre aquestes subsisteixin.
La compensació corresponent a les reduccions tarifàries als membres de famílies nombroses es farà efectiva per la Direcció General de Transports i podrà calcular-se mitjançant mòduls objectius que ponderin la utilització presumpta del servei.
La realització de les compensacions a què es refereix aquest apartat implicarà les reduccions tarifàries necessàries, si escau, per mantenir l'equilibri econòmic de la concessió.
Els serveis regulars urbans estaran subjectes a tarifes obligatòries, que seran fixades de conformitat amb el que preveu la normativa vigent en matèria de preus.
160.1 Els transports de viatgers discrecionals consolidats estaran sotmesos a tarifes obligatòries quan aquestes siguin expressament determinades pel Departament de Política Territorial i Obres Públiques.
160.2 En aquest cas els serveis han de ser contractats d'acord amb les tarifes vigents en el moment de la contractació i dins dels límits establerts.
Si no hi ha tarifes, la contractació s'ha de fer en atenció als preus usuals o de mercat.
La utilització de les estacions de transport de viatgers estarà subjecta a les tarifes que fixi el Departament de Política Territorial i Obres Públiques.
Les tarifes hauran d'estar exposades al públic, d'acord amb el que determini el Departament de Política Territorial i Obres Públiques.
163.1 La determinació de les tarifes es realitzarà d'acord amb la valoració dels elements que integren l'estructura de costos del servei que a tal efecte haurà de determinar el Departament de Política Territorial i Obres Públiques.
Per realitzar la valoració esmentada, es prendran com a base els costos d'una empresa gestionada adequadament.
163.2 L'estructura tarifària ha de configurar-se fomentant la qualitat i la seguretat, de manera que cobreixi el cost real del servei, inclosa l'amortització i un benefici empresarial raonable.
163.3 Les tarifes s'han de revisar amb caràcter individual o general, per decisió de l'Administració, a iniciativa seva o a petició del titular de la concessió o de l'autorització, o de les associacions empresarials representatives, quan l'evolució dels costos hagi alterat l'equilibri econòmic del servei, realitzant-se anualment a tal efecte la valoració corresponent.
El procediment de determinació i modificació de les tarifes corresponents, tant les obligatòries com les de referència, i sempre que aquestes tarifes afectin globalment una classe de transports, es farà d'acord amb el que determini la normativa en matèria de preus.
163.5 Quan existeixin tarifes obligatòries, el preu del transport que contractin les parts s'haurà d'ajustar a aquestes tarifes.
En cas d'absència de pacte exprés, s'entendrà que el preu del transport es correspon amb el de la tarifa, si aquesta fos única, o amb el que resulti d'aplicar la mitjana aritmètica de la tarifa màxima i de la mínima si estigués establerta en forqueta, llevat que l'Administració determini, dins de la forqueta, un preu concret a aquests efectes, i en aquest supòsit el contracte s'entendrà convingut a aquest preu.
163.6 La determinació de les tarifes a què es refereixen el present article i els anteriors, que corresponen a l'Administració de transports, s'entendrà sens perjudici del que disposa la normativa general en matèria de preus.
164.1 Els serveis regulars de transport, en qualsevol de les seves modalitats, poden ser subvencionats per l'Administració d'acord amb les disposicions anuals de la Llei de pressupostos de la Generalitat.
164.2 Les subvencions que es concedeixen per dèficits en l'explotació han de tendir a mantenir l'equilibri econòmico-financer de les concessions quan resulta alterat com a conseqüència de les tarifes fixades per l'Administració o per la conveniència de crear o de sostenir determinats serveis per raons d'interès general.
Els concessionaris que sol·liciten les subvencions a què fan referència els apartats 1 i 2 de l'article anterior han d'acreditar a l'Administració de Transports de la Generalitat que reuneixen els requisits assenyalats en cada cas i han de quedar subjectes al control de l'Administració de la Generalitat pel que fa a la utilització correcta dels fons rebuts.
La inspecció dels serveis de transport de viatgers per carretera correspon al Departament de Política Territorial i Obres Públiques, que l'exercirà a travès de la Direcció General de Transports.
167.1 Les funcions d'inspecció seran exercides pels agents d'inspecció, pels auxiliars d'inspecció i per aquells òrgans als quals la normativa vigent atribueix aquestes funcions.
167.2 La vigilància del transport serà exercida per les forces de seguretat de l'Estat que tinguin encomanada la vigilància en carretera, per la policia autonòmica i per les policies locals.
168.1 Les places d'agents d'inspecció i d'auxiliar d'inspecció seran ocupades pel personal funcionari adscrit a la Direcció General de Transports amb el nivell de qualificació i titulació que correspongui per al desenvolupament de les tasques que tenen atribuïdes.
168.2 Els auxiliars d'inspecció desplegaran funcions de col·laboració amb els agents d'inspecció i actuaran en tot moment sota les seves ordres i directrius.
168.3 Els agents d'inspecció i els auxiliars d'inspecció aniran proveïts de les credencials acreditatives de la seva condició, expedides per la Direcció General de Transports, que hauran d'exhibir quan els siguin requerides en l'exercici de les seves funcions.
168.4 El personal a què es refereix el present article està obligat a guardar el secret professional en relació amb els fets dels quals tinguin coneixement com a conseqüència de l'exercici de les seves funcions.
Els agents d'inspecció tenen encomanades les funcions següents: a) Vetllar per l'estricte compliment de les disposicions que regulen l'ordenació i la coordinació dels transports per carretera i de les prescripcions establertes en les concessions i autoritzacions dels serveis de transports per carretera i les seves activitats auxiliars.
b) Investigar l'exercici clandestí d'activitats de prestació i mediació en el transport que requereixin concessió o autorització d'acord amb les disposicions esmentades en el paràgraf anterior.
c) Aixecar les actes de denúncia que es formulin en matèria de transports per carretera, les quals hauran de reflectir amb claredat i precisió els antecedents i les circumstàncies dels fets o activitats objecte d'aquesta, la conformitat o disconformitat motivada dels interessats, i les disposicions que, si escau, es considerin infringides.
Aquestes actes gaudiran de presumpció de veracitat, en els termes que preveu l'article 172.
d) Dirigir les actuacions dels auxiliars d'inspecció que es trobin sota el seu comandament.
e) Assessorar les empreses de transports per facilitar el compliment de les disposicions que regulen l'ordenació i la coordinació dels transports de viatgers per carretera.
f) Dur a terme qualsevol altra actuació en relació amb el transport per carretera que li sigui encomanada per l'òrgan competent.
170.1 Els agents de la inspecció del transport que exerceixin funcions de direcció tindran, en l'exercici de les actuacions inspectores, la consideració d'autoritat pública a tots els efectes, i gaudiran de plena independència en el desenvolupament d'aquestes.
La resta del personal adscrit a la inspecció del transport tindrà en l'exercici de la dita funció la consideració d'agent de l'autoritat.
170.2 Els qui cometin atemptats o desacataments contra ells, en acte de servei o amb motiu d'aquest, incorreran en les responsabilitats corresponents segons la legislació vigent.
A aquests efectes, aquests posaran els actes esmentats en coneixement de la Direcció General de Transports per tal que s'iniciïn els procediments oportuns i s'exercitin, si escau, les actuacions legals que siguin procedents per a l'exigència de tals responsabilitats.
170.3 En l'exercici de les seves funcions, els agents d'inspecció podran sol·licitar l'ajut i l'assistència de les forces encarregades de la vigilància del transport.
171.1 En l'exercici de les seves funcions els membres dels Serveis d'Inspecció estan autoritzats a:
a) Entrar en qualsevol lloc en què es desenvolupin activitats regulades per la legislació dels transports per carretera donant compte de la seva presència al titular o al representant de l'empresa.
Quan es tracti d'un domicili particular, serà necessària l'obtenció prèvia del manament judicial corresponent.
b) Realitzar qualsevol prova, investigació o examen que estimin necessari per cerciorar-se que la legislació vigent en matèria de transports per carretera s'acompleix estrictament.
171.2 Els titulars dels serveis i activitats sotmesos a la legislació de transport per carretera estan obligats a facilitar al personal de la inspecció en l'exercici de les seves funcions l'examen dels seus vehicles, instal·lacions i documents, llibres de comptabilitat i dades estadístiques.
A tal efecte, els Serveis d'Inspecció podran sol·licitar la documentació que considerin necessària per al millor compliment de la seva funció en la mateixa empresa, o bé requerir la seva presentació a les oficines públiques corresponents.
L'incompliment per les empreses de les obligacions que dimanen del que estableix el present paràgraf es considerarà com a negativa o obstrucció a l'actuació de la inspecció a efectes del que estableix l'article 179 e) del present Reglament.
171.3 La falsedat, i també la constància en els documents esmentats de dades inexactes o imcompletes, se sancionarà de conformitat amb el que preveu el present Reglament, llevat que es constati la possible existència de delicte o falta, que haurà de posar-se en coneixement del Ministeri Fiscal o autoritat judicial competent, als efectes que preveu l'article 175.2 del present Reglament.
171.4 Tant els òrgans de les administracions públiques com les empreses amb participació pública, organismes oficials, organitzacions professionals i organitzacions d'usuaris prestaran quan se'ls requereixi la informació sol·licitada pels corresponents Serveis d'Inspecció.
171.5 El personal dels Serveis d'Inspecció, a fi de delimitar la responsabilitat de les infraccions que puguin haver comès tercers que, sense ser titulars de serveis i activitats del transport, realitzin operacions sotmeses a la legislació reguladora dels transports per carretera, podran sol·licitar d'aquests l'examen dels documents corresponents i també sol·licitar tot tipus d'informació relativa al servei de transports amb el qual tinguin o hagin tingut relació, i estan obligades les persones esmentades a facilitar aquesta informació, i se sancionarà la negativa o l'obstrucció a la inspecció segons el que estableix el present Reglament.
172.1 Correspon als agents d'inspecció aixecar les actes de denúncia en les quals s'haurà de reflectir, amb claredat i precisió, com a mínim, una breu exposició dels fets, el lloc, la data i l'hora, la matrícula del vehicle, en el seu cas, i la condició, el destí i el número de registre personal del denunciant, i també les disposicions que, si escau, es consideren infringides; a més, es farà constar la conformitat o disconformitat dels interessats, llevat que aquests neguin manifestar-se en aquest punt.
172.2 Els fets que figurin recollits a les actes, els informes i els butlletins de denúncia dels Serveis d'Inspecció es consideraran certs, llevat que hi hagi prova del contrari, sens perjudici de la necessària instrucció, si escau, de l'expedient sancionador corresponent.
Si en la seva actuació el personal dels Serveis d'Inspecció constata alguna infracció a la normativa reguladora del trànsit i la seguretat vial, ho posarà en coneixement dels organismes competents.
La constatació dels fets esmentats tindrà efectes idèntics als expressats a l'article anterior.
174.1 La Direcció General de Transports, en base als estudis que realitzi, establirà els plans d'actuació general de la inspecció marcant les línies directrius de les operacions de control dels serveis o activitats que requereixin actuacions especials.
174.2 L'elaboració dels plans esmentats es portarà a terme mitjançant estudis conjunts amb els òrgans competents per a la vigilància del transport en vies urbanes o interurbanes, a fi d'aconseguir una coordinació adequada en l'exercici de les diverses competències de vigilància i inspecció.
A aquests efectes es podrà sol·licitar la col·laboració de les associacions representatives de les empreses de transport de viatgers.
174.3 El director general de Transports dictarà les instruccions que consideri necessàries per al millor compliment dels esmentats plans d'actuació als serveis d'inspecció i de vigilància del transport.
175.1 La responsabilitat administrativa per les infraccions de les normes reguladores del transport de viatgers per carretera correspon:
a) A la persona física o jurídica titular de la llicència, de la concessió o de l'autorització en les infraccions comeses en ocasió d'activitats i serveis subjectes a llicència, concessió o autorització administrativa.
b) A la persona física o jurídica titular de l'activitat o propietària del vehicle en les infraccions comeses en ocasió de l'exercici de les activitats regulades en aquest Reglament sense haver sol·licitat i obtingut la llicència, la concessió o l'autorització corresponents.
Quan l'activitat consisteixi en la mediació en el transport no autoritzada i es realitzi en locals o establiments destinats a altres finalitats, es considerarà, així mateix, responsable de l'activitat esmentada el titular de la indústria o el local en què s'exerceixi, a l'efecte que preveu l'article 179.a) del present Reglament, i sempre que sigui degudament demostrada la seva responsabilitat, o bé que, un cop formulat a l'efecte el corresponent requeriment per escrit per la Inspecció i transcorregut un termini de 10 dies, el titular permeti la continuació de l'activitat esmentada i no aporti elements de prova que l'eximeixin de responsabilitat.
c) A la persona física o jurídica a la qual va dirigit el precepte infringit o a la qual les normes corresponents atribueixen específicament la responsabilitat en les infraccions comeses per usuaris i, en general, per tercers no inclosos en els apartats a) i b) i que tenen activitats afectades per la legislació reguladora del transport de viatgers per carretera.
175.2 En el supòsit que la comissió d'alguna de les infraccions assenyalades per la Llei i el present Reglament pogués ser constitutiva de delicte o falta, l'Administració donarà trasllat de l'expedient al Ministeri Fiscal o a l'autoritat judicial competent, i quedarà en suspens l'actuació sancionadora en via administrativa, mentre que l'autoritat judicial no emeti resolució.
Si la resolució judicial és absolutòria, es prosseguiran les actuacions per a la imposició de la sanció administrativa en cas que aquesta fos procedent.
175.3 S'exigeix la responsabilitat administrativa a les persones físiques o jurídiques a les quals es refereix l'apartat 1, sens perjudici que aquestes puguin deduir les accions que resultin procedents contra les persones a les quals són materialment imputables les infraccions i traslladar-los, si escau, la responsabilitat esmentada.
No s'incorrerà en la responsabilitat prevista en la legislació dels transports de viatgers per carretera quan les accions o omissions s'hagin produït per causa de força major o cas fortuït, la concurrència dels quals haurà de ser provada per qui les al·legui, llevat que sigui apreciada d'ofici per la pròpia Administració.
Si un mateix fet infractor fos susceptible de ser qualificat de conformitat a dos o més preceptes del present Reglament, es farà constar expressament i s'iniciarà el procediment per la infracció que resulti de major gravetat, sens perjudici del que pugui resultar de la seva tramitació.
Les infraccions de les normes reguladores del transport de viatgers per carretera es classifiquen en molt greus, greus i lleus.
Es consideren infraccions molt greus:
a) L'exercici de les activitats regulades per la Llei i pel present Reglament, sense haver sol·licitat i obtingut la llicència, la concessió o l'autorització corresponents, i també la utilització de títols administratius habilitants expedits a nom d'altres persones sense realitzar prèviament la seva transmissió.
b) La prestació de serveis en condicions que puguin afectar la seguretat de les persones, perquè comportin perill greu i directe de conformitat amb la normativa vigent.
c) Manipular o falsejar intencionadament el tacògraf o altres instruments de control la instal·lació dels quals és obligatòria en el vehicle, de manera que no s'obtinguin dades o que se n'obtinguin de falses, amb repercussió en la seguretat o l'ordenació del transport.
d) Portar en lloc visible del vehicle el distintiu corresponent a un tipus de transport per al qual hom no té autorització.
e) L'obstrucció a l'actuació de la inspecció dels transports de manera que impedeixi o retardi l'exercici de les funcions que té atribuïdes reglamentàriament o bé negar-se a la dita actuació.
S'entendrà inclòs en el present apartat tot supòsit en què el titular de la llicència, la concessió o l'autorització, o persona que el representi, impedeixi, obstaculitzi o retardi, sense causa justificada, l'examen pels funcionaris de la Inspecció del Transport, dels vehicles, les instal·lacions i la documentació administrativa estadística i comptable.
Així mateix, es considerarà inclosa en la infracció tipificada en el present apartat, la desobediència a les ordres impartides per escrit pels Serveis d'Inspecció del Transport.
f) Les infraccions greus, d'acord amb el que estableix l'article 180 del present Reglament, quan en els dotze mesos anteriors el responsable ha estat objecte de sanció mitjançant resolució definitiva en via administrativa per una altra tipificada en un mateix apartat de l'article 180 del present Reglament.
180.1 Es consideren infraccions greus:
a) La prestació de serveis en condicions diferents de les que assenyalen la Llei i el present Reglament, o de les que fixa l'Administració quan atorga les concessions o les autoritzacions, llevat que sigui qualificada d'infracció molt greu de conformitat amb el que estableix l'article 179 del present Reglament.
b) La prestació d'activitats o serveis privats sense el preceptiu títol administratiu habilitant.
c) La prestació de serveis utilitzant la mediació d'una persona física o jurídica no autoritzada per aquesta activitat, sens perjudici de la sanció que pugui correspondre al mediador d'acord amb el que estableix l'article 179 a), del present Reglament.
S'apreciarà l'existència d'aquesta infracció quan s'utilitzi la mediació per a un servei específic d'una persona no autoritzada per a aquest, encara que ho estigui per realitzar mediació en relació amb altres serveis diferents.
Existeix mediació quan es realitzin activitats de gestió, oferta, administració de serveis o posada en contacte d'usuaris i transportistes, amb la finalitat de propiciar la contractació del transport.
La responsabilitat correspon en tots els casos al transportista i a l'intermediari i també a l'altra part contractant quan la seva actuació és determinant de l'incompliment.
e) La manca del tacògraf, d'elements d'aquest o d'altres instruments de control que cal dur instal·lats al vehicle o bé dur-los en condicions de no-funcionament, quan és imputable al transportista.
f) La manca de dades essencials de la documentació obligatòria o el seu falsejament.
Es consideraran dades essencials de la documentació obligatòria aquelles que preceptivament es considerin com a tal en la seva específica normativa reguladora.
g) La manca del llibre de reclamacions, obstruir-ne la disposició al públic o negar-la, i ocultar o retardar injustificadament el coneixement a la inspecció de les reclamacions o les queixes consignades en el llibre esmentat.
h) Efectuar el transport sense reunir tots els requisits fixats per la normativa reguladora del transport de viatgers per carretera per accedir a la professió, llevat que hagi de ser considerat com a falta molt greu d'acord amb l'article 179 del present Reglament.
i) La contractació del transport amb transportistes que no es troben autoritzats degudament per efectuar-lo, sempre que el volum de contractació de l'empresa sigui superior a 500 passatgers, en els dos mesos anteriors a la comissió de la infracció.
j) La negativa o l'obstrucció a l'actuació dels Serveis d'Inspecció quan no es donin les circumstàncies previstes a l'article 179 e) del present Reglament.
k) La no-subscripció de les assegurances obligatòries establertes per la normativa vigent.
l) La comissió d'infraccions qualificades de lleus de conformitat amb l'article 181 del present Reglament quan en els dotze mesos anteriors el responsable hagi estat objecte de sanció mitjançant resolució definitiva en via administrativa per una altra tipificada en un mateix apartat de l'article esmentat.
m) La comissió de les infraccions assenyalades a l'article 179, quan per la naturalesa, l'ocasió o la circumstància no hagi de ser qualificada de molt greu.
L'apreciació de la infracció atenuada regulada en el present apartat serà procedent quan del fet denunciat o de les actuacions sancionadores que se segueixin contra el subjecte responsable es dedueixi la concurrència de les circumstàncies que aconsellin l'atenuació de la qualificació de la infracció de la qual es tracti.
180.2 A l'efecte de l'aplicació de la infracció tipificada en l'apartat 1.a) del present article, es considerarà que:
180.2.1 Són condicions essencials de les concessions de serveis lineals i activitats de transport de viatgers per carretera:
a) L'explotació del servei pel propi concessionari i amb vehicles autoritzats per a la seva prestació, de conformitat amb el que estableix la Llei 12/1987 i al present Reglament.
b) La invariabilitat de l'itinerari, el calendari, l'horari i les tarifes, llevat d'autorització amb els límits assenyalats per la normativa vigent.
c) L'adscripció al servei del nombre mínim de vehicles amb la capacitat que s'hagi fixat.
d) Les limitacions imposades sobre l'admissió de viatgers en determinats trajectes.
e) La resta que amb aquest caràcter s'hagi fixat en la concessió corresponent.
180.2.2 Són condicions essencials de les concessions de serveis zonals:
a) L'explotació del servei pel propi concessionari.
b) L'ajustament en l'explotació de la zona a les determinacions del pla aprovat per l'Administració.
c) La realització del transport dins el territori de la zona que es tracti.
d) Les altres que amb tal caràcter s'hagin fixat en la respectiva concessió.
e) Qualsevol altra que legalment o reglamentària es determini.
180.2.3 Són condicions essencials de les autoritzacions de serveis discrecionals de transport les següents:
a) La prestació del servei dins de l'àmbit territorial d'actuació autoritzat.
b) La forma en què s'autoritzi la prestació dels corresponents transports: contractació per cotxe complet o per seient individual, amb o sense reiteració d'itinerari.
c) La prestació del servei per la persona física o jurídica autoritzada.
Quan les autoritzacions dels serveis discrecionals de transport es refereixin a viatges en la modalitat de reiteració d'itinerari, es consideraran condicions essencials de l'autorització, a més de les anteriors, les següents:
a) La prestació del servei conforme l'itinerari, el calendari, i si escau, l'horari autoritzat, sempre que el seu incompliment sigui imputable a l'empresa.
b) L'adscripció al servei autoritzat del nombre de vehicles que s'hagi fixat en l'autorització corresponent.
180.2.5 Són condicions essencials de les autoritzacions dels operadors les següents:
a) L'obligació de contractar en nom propi.
b) La percepció de la comissió reglamentària establerta en la corresponent autorització.
c) Qualsevol altra que es determini en la autorització corresponent.
d) La realització de l'activitat per la persona física o jurídica autoritzada.
e) La realització de l'activitat en els locals autoritzats, si escau.
f) Qualsevol altra que es determini en la respectiva autorització.
Així mateix, es considerarà inclosa en el present apartat la realització de transport amb vehicles sobre els quals no es tinguin les condicions de disponibilitat; a aquests efectes s'entendrà que es té disponibilitat dels vehicles amb els quals es realitza el transport en el següents supòsits:
Quan siguin propietat del concessionari o del prestatari del servei.
Quan s'hagin arrendat, en les condicions que preveu la normativa vigent, circumstància aquesta que haurà de ser demostrada mitjançant el document acreditatiu corresponent.
Es consideren infraccions lleus:
a) La prestació de serveis regulats per la Llei i pel present Reglament sense dur en el vehicle la documentació formal que acrediti la possessió del títol habilitant corresponent.
b) No dur en lloc visible del vehicle els distintius exigits per la normativa vigent relatius al tipus de transport corresponent i utilitzar inadequadament aquests distintius, llevat que hagi de ser qualificada de molt greu d'acord amb el que disposa l'article 179 d).
c) Transportar viatgers en nombre superior a l'autoritzat per al vehicle del qual es tracta, llevat que hagi de ser qualificat de molt greu, d'acord amb el que disposa l'article 179 b) del present Reglament.
d) La manca dels quadres de tarifes preceptius, calendaris, horaris, avisos i altres d'exhibició obligada per al coneixement del públic, i qualsevol altra circumstància relativa a la llegibilitat, redacció, dimensions o d'altres que impedeixin o ocasionin dificultats en el coneixement del seu contingut per part del públic.
e) L'incompliment de les normes generals de policia en instal·lacions fixes i en vehicles, llevat que hagi de ser qualificada de greu o molt greu.
f) Tenir un tracte desconsiderat amb els usuaris.
Aquesta infracció ha de ser qualificada d'acord amb el que estableix la normativa reguladora dels drets dels usuaris i dels consumidors.
g) No mantenir la netedat i el bon estat de l'aparença del vehicle.
h) La comissió de les infraccions assenyalades per l'article 180 quan per la naturalesa, l'ocasió o la circumstància no ha de ser qualificada de greu.
L'apreciació de la infracció atenuada regulada en el present apartat serà procedent quan del fet denunciat o de les actuacions sancionadores que se segueixin contra el subjecte responsable es dedueixi la concurrència de circumstàncies que aconsellin l'atenuació de la qualificació de la infracció de la qual es tracti.
182.1 Les infraccions lleus són sancionades amb apercebiment i/o multa fins a 46.000 pessetes; les greus, amb una multa de 46.001 a 230.000 pessetes; i les molt greus, amb una multa de 230.001 a 460.000 pessetes.
182.2 La quantia de la sanció que s'imposi dins els límits establerts en el paràgraf anterior es graduarà de conformitat amb la repercussió social de la infracció, la intencionalitat, el dany causat, si s'escau, o el nombre d'infraccions comeses.
182.3 Sens perjudici de les sancions pecuniàries corresponents, la comissió de les infraccions assenyalades per l'article 179.a) i b) del present Reglament pot implicar, a més, el precintatge del vehicle o la clausura del local on, si s'escau, s'exerceixin les activitats, en ambdós supòsits durant el termini màxim d'un any, sens perjudici, en tots els casos, del pagament del salari o de les indemnitzacions que correspongui i de les mesures que puguin arbitrar-se per a la seva garantia.
182.4 Quan els responsables de les infraccions previstes a l'article 179 del present Reglament han estat sancionats mitjançant resolució definitiva per la via administrativa pel mateix tipus d'infracció, en els dotze mesos anteriors, la segona infracció comporta la retirada temporal de l'autorització administrativa corresponent a l'empara de la qual s'efectuava l'activitat o es prestava el servei, per un termini màxim d'un any.
La tercera infracció o les succesives en el termini esmentat de dotze mesos durà annexa la retirada provisional o definitiva de l'autorització.
En el còmput del termini esmentat no es tenen en compte els períodes en què no ha estat possible efectuar l'activitat o prestar el servei perquè ha estat temporalment retirada l'autorització.
182.5 El termini de precintatge de vehicles, clausura dels locals o retirada no definitiva d'autoritzacions, es comptarà des de la data en què es porti a terme l'execució material de l'acte per l'òrgan competent.
182.6 La infracció prevista a l'article 179 a) del present Reglament, a més de la sanció pecuniària que correspongui, podrà comportar l'anul·lació de l'autorització corresponent.
182.7 Independentment de la sanció que correspongui, l'incompliment reiterat o de manifesta gravetat de les condicions essencials de les concessions o autoritzacions administratives podrà donar lloc a la caducitat de la concessió o a la revocació de l'autorització, de conformitat amb el procediment que estableix el present Reglament.
182.8 A l'efecte de la caducitat prevista a causa del que estableix l'article 20.c) del present Reglament, es considerarà incompliment greu de les condicions de la concessió les infraccions que preveu l'article 180.1.a) del present Reglament.
182.9 La comissió en carretera de les infraccions que preveu l'article 179 a), quan així es procueixi, i l'article 179 b), en tot els casos comportaran la paralització immediata del vehicle fins que siguin suprimits els motius determinants de la infracció.
A aquests efectes, l'Administració podrà adoptar les mesures adients per tal que els usuaris experimentin la menor pertorbació possible.
183.1 Les infraccions assenyalades als articles 179 f), 180.1.l) i 182.3 poden ser objecte d'agreujament quan hi concorrin algun dels supòsits següents:
a) Si les infraccions s'han comès amb motiu de prestar serveis o efectuar activitats sotmesos a una mateixa concessió o autorització administrativa.
b) Si les infraccions s'han comès amb motiu de la realització material pel mateix responsable de serveis de transport subjectes a autoritzacions diverses, quan aquestes es refereixen a un mateix tipus de transport.
S'entèn a aquests efectes que integren un mateix tipus de transport:
Els transports amb vehicles de deu o més places, inclosa la del conductor.
Els transports amb vehicles amb una capacitat inferior a deu places, inclosa la del conductor.
c) Si les infraccions s'han comès en efectuar activitats que no consisteixen en la prestació material de serveis de transport però que efectua la mateixa empresa com a complementàries de la prestació material esmentada, encara que els serveis estiguin sotmesos a autoritzacions diverses i aquestes no corresponguin al mateix tipus de transport.
d) Si les infraccions s'han comès amb motiu de serveis o activitats prestats sense el corresponent títol administratiu, sempre que aquelles s'hagin produït en efectuar un mateix servei o una mateixa activitat que s'hagi de fer a l'empara d'un títol administratiu únic, o en la prestació material d'un mateix tipus de transport segons el que disposa el punt segon.
e) Si són imputables als responsables a què es refereix l'article 175 del present Reglament.
183.2 La quantia de la sanció que s'imposi dins els límits fixats pel Reglament s'ha de modular d'acord amb la major o menor tendència infractora que reveli el nombre de sancions en relació amb el total d'activitats o serveis prestats i la seva transcendència social.
L'agreujament establert en aquest article no s'aplica quan el nombre de sancions definitives, en relació amb el volum d'activitats o de serveis prestats pel subjecte responsable, no denota una tendència infractora especial.
183.3 L'agreujament assenyalat per aquest article no és procedent quan la persona física o jurídica sancionada per infracció anterior de qualsevol dels preceptes esmentats a l'apartat 1 del present article, com a responsable administratiu, en virtut de resolució judicial o administrativa, acrediti que la responsabilitat material de la dita infracció era imputable a una altra persona, segons el supòsit que establiex l'article 175.2 del present Reglament.
Un cop tipificada la infracció en l'apartat corresponent de conformitat amb el que estableixen els articles 179, 180 i 181, es modularà la sanció aplicable a aquella dins els límits assenyalats a l'article 182, per a cada classe d'infracció, en atenció a les circumstàncies que a continuació es detallen:
a) Quantia del benefici il·licit obtingut com a conseqüència directa o indirecta de la infracció.
b) Les conseqüències socials generals o específiques que hagi produït, o sigui susceptible de produir la conducta infractora en el sector.
c) El volum de les operacions en què intervingui l'empresa infractora i la seva eventual situació de predomini en el mercat.
d) El caràcter especial del col·lectiu de persones transportades.
e) La major o menor tendència infractora en l'últim any.
185.1 La incoació i tramitació dels expedients sancionadors instruïts per infraccions a la legislació de transport de viatgers per carretera es portarà a efecte pels Serveis Territorials de Transports competents, ajustant-se al que preveu la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i en la Llei de procediment administratiu sobre procediment ordinari i revisió d'actes en via administrativa, i també al que estableix el present Reglament.
185.2 S'entendrà per Servei Territorial de Transports competent per incoar i tramitar els expedients sancionadors la unitat administrativa corresponent al lloc on s'hagi comès la presumpta infracció.
186.1 El procediment per a la imposició de les sancions establertes al present Reglament s'ajustarà a tot el que s'exposa a la secció 2a del capítol 5 del títol 3 de la Llei 13/1989, i també en als títols 4 i 5 de la Llei de procediment administratiu.
186.2 Els expedients sancionadors podran iniciar-se:
a) D'ofici, bé a conseqüència d'actes d'infracció subscrites per la inspecció per pròpia iniciativa o per ordre superior, o a conseqüència de denúncies formulades per les forces i cossos de seguretat de l'Estat, per la policia autònoma i per la local, que tinguin encomanada la vigilància del transport.
b) Per denúncies d'usuaris, entitats, associacions o de persones interessades.
Les denúncies de les associacions, entitats, usuaris i persones interessades podran formular-se mitjançant escrit adreçat a l'òrgan competent o utilitzant, a tal efecte, el llibre de reclamacions del servei o d'activitat sotmesos a la legislació dels transports de viatgers per carretera.
188.1 En tota denúncia formulada d'ofici s'hauran de consignar les dades que determina l'article 172.1 del present Reglament.
188.2 En les denúncies formulades per persones interessades haurà de constar, a més, el seu nom, domicili, i també el seu document nacional d'identitat; quan es tracti de denúncies formulades en nom de societats, associacions o institucions, aquestes dades es referiran al representant d'aquestes que subscrigui l'escrit, i haurà de fer constar també el nom de la persona jurídica a qui representi, el seu domicili i codi d'identificació o d'altre Registre en què legalment hagin d'estar inscrites.
Si les denúncies no adjunten alguna de les dades indicades, l'òrgan competent requerirà a qui la formula perquè, en el termini de deu dies, esmeni les deficiències advertides, de conformitat amb el que estableix l'article 71 de la Llei de procediment administratiu, amb apercebiment que, si no ho fa així, en el cas de prosseguir d'ofici les actuacions sancionadores no serà considerat com a part el denunciant.
189.1 El Servei Territorial de Transports competent portarà a terme d'ofici totes les actuacions d'instrucció que resultin adequades per a la determinació, el coneixement i la comprovació de les dades en virtut de les quals hagi de dictar-se resolució.
189.2 Per tal d'aconseguir aquesta finalitat, podrà recaptar la informació oportuna en relació amb els títols habilitants dels quals, si escau, disposi el titular del servei, o de l'activitat corresponent al fet denunciat i, en tot cas, la necessària informació sobre els antecedents infractors d'aquest.
Un cop rebuda la informació a què es refereix l'article anterior, l'òrgan instructor donarà trasllat al denunciat dels fets que se l'imputen amb l'expressió del precepte infringit, del precepte sancionador aplicable i de la sanció que, si escau, se li hauria d'imposar, amb advertència què disposa d'un termini de quinze dies per manifestar per escrit el que al seu dret convingui, aportant o proposant les proves de les quals, si escau, intenti valer-se.
191.1 Si el denunciat formula al·legacions en oposició, es traslladaran, si s'escau, al denunciant, llevat que la disconformitat del denunciat es fonamenti únicament en la il·legalitat de la disposició que empari la qualificació dels fets, perque en un termini de deu dies, es manifesti sobre les referides al·legacions amb apercebiment que, de no fer-ho així, podran prosseguir-se les actuacions com correspongui.
Si aquestes al·legacions es formulen en expedient incoat per denúncia de particulars, el denunciant serà requerit, a més, perquè aporti proves en relació amb la veracitat dels fets no admesos pel denunciat.
191.2 El desistiment del denunciant, en qualsevol moment del procediment, limitarà els seus efectes per a aquest, però no podrà impedir que prossegueixi la seva tramitació.
192.1 El cap del Servei Territorial de Transports serà competent per a la resolució dels expedients sancionadors quan es tracti d'infraccions de caràcter lleu o greu, d'acord amb la classificació que estableix l'article 178 del present Reglament.
192.2 Les resolucions que dictin els caps de servei podran ser objecte de recurs davant el director general de Transports.
193.1 El director general de Transports tindrà competència per a la resolució dels expedients sancionadors quan es tracti d'infraccions de caràcter molt greu, d'acord amb la classificació que estableix l'article 178 del present Reglament.
193.2 Les resolucions que dicti el director general de Transports, de conformitat amb el paràgraf anterior, podran ser objecte de recurs en alçada davant del titular del Departament de Política Territorial i Obres Públiques.
193.3 Així mateix, el director general de Transports tindrà competència per a la resolució dels expedients sancionadors relatius a serveis respecte als quals s'exerceix aquesta competència per delegació de l'Administració de l'Estat.
En aquest cas, quan la sanció a imposar comporti la retirada de l'autorització, la Direcció General de Transports trametrà l'expedient, amb la proposta de resolució corresponent, a l'òrgan competent de l'Administració de l'Estat.
La resolució de l'expedient es notificarà a l'interessat i al denunciant particular, quan aquest hagi estat part en aquell.
195.1 Les infraccions de la legislació reguladora del transport de viatgers per carretera prescriuen als tres mesos posteriors a la seva comissió, si abans que hagi transcorregut el termini esmentat no s'ha notificat al presumpte responsable la incoació de l'expedient sancionador o si, un cop iniciat aquest, les actuacions estiguin paralitzades per un temps superior a l'esmentat període, el qual s'ha de computar entre dues actuacions o diligències consecutives que resultin necessàries per Llei o per Reglament per dictar la Resolució corresponent.
195.2 El termini de prescripció de les infraccions s'interromp, en tot cas, quan s'han de practicar actuacions, les quals han de figurar de manera expressa en l'expedient, encaminades a esbrinar la identitat o el domicili del denunciat o qualsevol altra circumstància necessària per comprovar i qualificar la infracció.
Les resolucions administratives referents als procediments sancionadors es podran recórrer d'acord amb el que estableix el capítol 6 del títol 3 de la Llei 13/1989, i el títol 5 de la Llei de procediment administratiu.
197.1 Les sancions pecuniàries s'hauran de fer efectives en el termini de quinze dies comptadors a partir de l'endemà de de la notificació de la resolució corresponent.
197.2 L'execució de les resolucions sancionadores es portarà a terme segons el que estableix la Llei de procediment administratiu i al Reglament general de recaptació.
197.3 El pagament de les sancions pecuniàries, imposades per resolució definitiva, serà requisit necessari perquè sigui procedent la realització del visat i també l'autorització administrativa a la transmissió de les autoritzacions habilitants per a la realització de transport o d'activitats auxiliars o complemèntaries del mateix.
197.4 Així mateix, la realització del pagament de les sancions, serà requisit exigible perquè sigui procedent l'autorització administrativa a la transferència dels vehicles amb els quals s'hagin comès les infraccions a què corresponguin les sancions esmentades.
197.5 El termini i altres condicions per a la prescripció de les sancions seran les mateixes que les establertes en relació amb els deutes tributaris.
198.1 Les sancions no pecuniàries seran executades per l'òrgan competent, si escau, un cop exhaurida la via administrativa.
198.2 Per a la seva execució, l'òrgan sancionador adoptarà les mesures necessàries per tal de complir l'acordat.
199.1 Quan es tracti del precintatge de vehicles, l'òrgan sancionador requerirà al sancionat perquè en un termini no superior a vuit dies, comuniqui el lloc en què es troba en aquells moments el vehicle a precintar, indicant, en el supòsit que no es trobi en el lloc de la seva residència, la data del seu retorn amb apercebiment que de no respondre o de retardar el retorn per un termini superior a vuit dies, es disposarà la localització i precintatge del vehicle per la policia autonòmica, la policia local, i també per les forces i cossos de la seguretat de l'Estat, en el lloc on es trobi, i es considerarà, a més, falta molt greu, de conformitat amb el que establiex l'article 179 c) del present Reglament.
199.2 En el requeriment esmentat, es comunicarà al sancionat que ha d'indicar el lloc de la seva residència on l'interessi que es practiqui el precintatge i quedi dipositat el vehicle, amb l'advertiment que tant si no fa la designació expressa com si proposa un lloc inadequat, el vehicle precintat se situarà a les dependències oficials que a l'efecte es determinin.
199.3 En tot cas, les despeses ocasionades a conseqüència de l'estacionament del vehicle precintat seran per compte i càrrec del sancionat.
En el cas que es tracti de la clausura d'un local, l'òrgan sancionador requerirà al sancionat perquè en la data i l'hora indicades al requeriment, es trobi present en el referit immoble, a fí de procedir a l'execució material de la clausura acordada, la qual s'efecturarà amb o sense la seva presència.
201.1 De la realització del precintatge del vehicle i/o la clausura del local, es donarà compte a l'òrgan sancionador.
Així mateix el precintatge del vehicle es comunicarà a la Prefectura Provincial de Trànsit en què aquell estigui residenciat, a fi que es procedeixi a la retirada provisional del permís de circulació del vehicle durant el temps que estigui precintat.
201.2 La clausura del local serà notificada per l'òrgan sancionador al Registre de la propietat a fi que es faci l'anotació corresponent.
202.1 El termini del precintatge del vehicle o de la clausura del local del qual es tracti, comptarà des de la data en què un o altra s'hagin dut a terme.
202.2 En cas d'existir diferents sancions de precintat o de clausura imposades a la mateixa persona responsable per infraccions comeses amb el mateix vehicle o en idèntic local, els terminis es compliran succesivament i sense interrupció fins que els terminis de temps a què es refereixen les diferents sancions finalitzin totalment.
202.3 La situació de precintatge o clausura es mantindrà fins al compliment del termini establert, encara que canviï la propietat del vehicle o del local, o la titularitat del negoci que en aquests es realitzi.
Un cop transcorregut el termini de precintatge o de clausura, l'òrgan sancionador ordenarà d'ofici l'aixecament de la sanció, i es donarà trasllat al sancionat a la corresponent Prefectura Provincial de Trànsit i al Registre de la Propietat.